Guru sekolah agama ditahan cabul pelajar perempuan
Oleh MUHAMMAD AYMAN GHAFFA

3 Jun 2022, 10:45 pm
KOTA BHARU – Seorang guru mata pelajaran matematik dan sains di sebuah sekolah menengah agama di Kuala Krai dekat sini dicekup selepas dipercayai mencabul seorang pelajar perempuan di sekolah tersebut dua tahun lalu.
Suspek yang berusia 36 tahun itu ditahan kira-kira pukul 10.30 malam tadi semasa hadir ke Ibu Pejabat Polis Daerah Kuala Krai selepas mangsa membuat laporan pada pukul 12.09 tengah hari.
Pemangku Ketua Polis Kelantan, Datuk Muhamad Zaki Harun berkata, berdasarkan keterangan mangsa, pelajar yang kini berusia 16 tahun sembilan bulan itu kali pertama dicabul suspek pada bulan Mac 2020 di hadapan kawasan Majlis Daerah Kuala Krai.
Menurutnya, selain itu, guru berkenaan juga telah mengganggu mangsa dengan menghantar gambar-gambar lucah melalui aplikasi WhatsApp kira-kira dua bulan kemudian.
“Mangsa telah dipanggil oleh guru tersebut ke makmal sains kira-kira pukul 9.30 pagi sekitar bulan Januari tahun lalu dan mencabul pelajar terbabit.
“Kejadian tersebut berulang sebanyak tujuh kali di tempat sama, namun pada hari yang berlainan,” katanya dalam satu kenyataan sebentar tadi.

Menurut Muhamad Zaki, siasatan mendapati, suspek merupakan guru mata pelajaran sains dan matematik selain ujian saringan air kencing mendapati suspek negatif dadah.
Katanya, suspek ditahan reman selama lima hari bermula hari ini dan kes disiasat mengikut Seksyen 14 (a) Akta Kesalahan-Kesalahan Seksual Terhadap Kanak-kanak 2017. – KOSMO! ONLINE


Johor Jewels tunjuk taring sebenar
Oleh MUHAMMAD ZUHAILY BADLISHAH

3 Jun 2022, 10:04 pm
KUALA LUMPUR – Johor Jewels membuktikan status sebagai pilihan utama Sooka Netball Super League (NSL) 2022 apabila mencatat kemenangan bergaya 63-24 ke atas Kedah Sunshine di Stadium Juara, Bukit Kiara hari ini.
Kapten Johor Jewels, Pow Mei Foong berpuas hati dengan keseluruhan prestasi meskipun merasakan dia dan rakan sepasukannya mampu menampilkan permainan yang lebih mantap selepas ini.
“Sebenarnya kami boleh tingkatkan lagi permainan kerana kombinasi kami hari ini masih belum cukup. Ini juga bukan lagi prestasi sebenar Johor,
“Memandangkan ini adalah perlawanan pertama, jadi saya berpuas hati dengan rakan-rakan terutama dua pemain import,” katanya.
MEI FOONG (kiri) percaya pasukannya mampu memberikan persembahan yang lebih mantap untuk aksi NSL seterusnya selepas ini. – SOOKA NSL 2022
Johor Jewels membuat keputusan tepat mendapatkan khidmat Gayani Samanthika Dissanayake dari Sri Lanka dan bintang Thailand, Sirima Samnaree yang tidak mengambil masa lama untuk menyesuaikan diri.
Kehadiran penjaring terbanyak NSL dari Selangor Angels, An Najwa Azizan juga merupakan perbezaan ketara apabila dia berjaya menghasilkan jaringan demi jaringan buat Johor Jewels dalam aksi itu.

Sementara itu, kapten Kedah Sunshine, Izyan Syazana Mohd. Wazir mengakui, mereka gagal menyaingi Johor Jewels yang dilihat ‘sempurna’ kerana mempunyai pemain-pemain utama di setiap posisi.
“Strategi mereka memang bagus, tak buang bola… bermain selamat. Mereka juga ada pemain utama di setiap posisi, sebab itu mereka boleh menang,” jelasnya.
Esok, Johor Jewels akan berdepan Pahang Tulips, manakala Kedah Sunshine pula berpeluang menebus kekalahan hari ini dengan menentang pasukan tempat ketiga musim lalu, Selangor Angels. – KOSMO! ONLINE


Petani tergamak rogol adik sampai mengandung
Oleh MUHAMMAD AYMAN GHAFFA

3 Jun 2022, 11:12 pm
KOTA BHARU – Polis menahan seorang petani selepas dipercayai tergamak merogol adik kandungnya yang berusia 13 tahun sehingga mengandung 26 minggu.
Suspek yang berusia 21 tahun dicekup di rumahnya di sebuah kampung di sini semalam selepas polis menerima laporan daripada pegawai perubatan Hospital Kajang, Selangor kira-kira pukul 2 petang hari yang sama.
Pemangku Ketua Polis Kelantan, Datuk Muhamad Zaki Harun berkata, berdasarkan keterangan pegawai perubatan itu, mangsa datang ke hospital berkenaan selepas mengadu sakit perut dan pemeriksaan mendapati remaja terbabit disahkan mengandung 26 minggu.
Menurutnya, mangsa merupakan pelajar tingkatan satu di sebuah sekolah menengah di sini dipercayai telah beberapa kali melakukan hubungan seks dengan abang kandungnya tanpa pengetahuan ibu bapa mereka.
“Ujian saringan air kencing mendapati suspek negatif dadah, namun mempunyai satu rekod jenayah lampau berkait kes dadah.
“Suspek telah ditahan reman selama tujuh hari bermula hari ini dan kes disiasat mengikut Seksyen 376B Kanun Keseksaan,” katanya dalam satu kenyataan sebentar tadi.

Menurut Muhamad Zaki, polis menyeru semua ibu bapa, ahli keluarga dan guru untuk memberi perhatian keselamatan terhadap anak-anak di persekitaran masing-masing ekoran peningkatan kes jenayah seksual dalam kalangan remaja ketika ini.
Tambahnya, polis juga menggesa masyarakat untuk memberi kerjasama dengan menyalurkan maklumat terhadap segala perlakuan dan kegiatan jenayah di negeri ini. – KOSMO! ONLINE


Misteri kehilangan lelaki terjawab, jumpa mayat reput tepi sungai
Oleh ASLIZA MUSA

3 Jun 2022, 10:29 pm
KUALA KANGSAR – Misteri kehilangan seorang lelaki sejak dua minggu lalu terjawab dengan penemuan mayat mangsa di kawasan semak berhampiran jalan utama di Kampung Buaya Menora, di sini hari ini.
Mayat lelaki berusia 20 tahun yang telah reput itu ditemukan orang awam di tepi sungai pada pukul 4.45 petang sebelum melaporkan kepada pihak polis.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, pemeriksaan di lokasi kejadian menjumpai mayat mangsa yang masih lengkap berpakaian dan memakai topi keledar di tebing sungai.
Katanya, turut dijumpai berhampiran mayat lelaki itu sebuah motosikal dipercayai milik mangsa.
“Keadaan mayat yang telah reput itu menampakkan tulang pada bahagian tangan dan kaki namun masih mengekalkan bentuk tubuh dengan pakaian juga masih di badan.
“Semakan mendapati, mangsa disyaki Muhammad Allif Hakimi Zakaria iaitu individu yang dilaporkan hilang pada 18 Mei lalu berdasarkan kad pengenalan yang dijumpai di dalam beg pinggang mangsa,” katanya di sini hari ini. – KOSMO! ONLINE


Latihan ATM, orang ramai tidak perlu cemas
Oleh AHMAD SHAHERMAN SHAMSURI

3 Jun 2022, 10:22 pm
PETALING JAYA – Angkatan Tentera Malaysia (ATM) mengingatkan orang ramai supaya tidak cemas atau bimbang dengan bunyi tembakan meriam dengan kehadiran pesawat udara terbang rendah di sekitar Putrajaya.
Ini kerana, pihak ATM sedang menjalankan latihan sempena Istiadat Mengarak Panji-Panji Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sempena Sambutan Ulang Tahun Hari Keputeraan Rasmi Baginda pada 10 Jun depan.
Menurut Markas Angkata Tentera Malaysia, majlis tersebut akan berlangsung di Dataran Pahlawan Negara, Putrajaya dan ATM akan terlibat secara langsung dalam beberapa aktiviti utama seperti perbarisan, tembakan meriam serta terbang lintas hormat pesawat udara.
“Sesi latihan telah bermula pada hari ini dan akan diteruskan sehingga 10 Jun 2022.
“Aktiviti yang melibatkan tembakan meriam di sisiran Tasik (Promenade) Presint 16 dan penerbangan lintas hormat pesawat udara ATM di sekitar ruang udara Putrajaya adalah pada 5 Jun (8.30 pagi), 6 Jun (3.00 petang), 8 Jun (8.30 pagi) serta 10 Jun (8.30 pagi),” katanya dalam satu kenyataan hari ini.
Jelas kenyataan itu, latihan tersebut juga merupakan aktiviti terkawal di bawah koordinasi ATM.-KOSMO! ONLINE


Cacar monyet merebak tanpa dikesan- WHO
Oleh KOSMO!

3 Jun 2022, 9:30 pm
GENEVA – Pertubuhan Kesihatan Sedunia (WHO) memberi amaran berkenaan penyakit cacar monyet yang telah merebak tanpa dikesan ketika ini, lapor laman berita Wion News semalam.
Menurut ketua WHO, Tedros Adhanom Ghebreyesus, lebih 550 kes cacar monyet telah direkodkan di lebih 30 negara.
“Siasatan sedang dijalankan tetapi kemunculan kes cacar monyet di banyak negara secara tiba-tiba pada masa yang sama menunjukkan mungkin terdapat penularan yang tidak dikesan untuk beberapa tempoh waktu.
“Memandangkan perubahan iklim menyumbang kepada keadaan cuaca yang cepat bertukar seperti kemarau, haiwan dan manusia mengubah tingkah laku mereka termasuk tabiat mencari makanan.
Tambah Tedros, akibat ‘kerapuhan ekologi’ itu, patogen yang biasanya beredar dalam haiwan semakin melompat ke dalam manusia.
“Malangnya, keupayaan untuk menguatkan penyakit itu dan menularkannya ke dalam komuniti kita semakin meningkat.

“Jadi kedua-dua kemunculan penyakit dan faktor penguat telah meningkat,” jelas beliau.
Ulasannya dibuat apabila kes cacar monyet terus meningkat di luar Afrika, di mana patogen itu adalah endemik.
Bagaimanapun, cacar monyet yang merebak melalui kontak rapat adalah kurang teruk dengan gejala biasa termasuk demam panas dan ruam seperti cacar air melepuh yang hilang selepas beberapa minggu.
Setakat ini, kebanyakan kes telah dilaporkan dalam kalangan lelaki yang melakukan hubungan seks dengan lelaki lain walaupun pakar menegaskan tiada bukti bahawa ia ditularkan secara seksual. – Agensi


Remaja terselamat selepas nekad tumbuk kepala buaya
Oleh KOSMO!

3 Jun 2022, 10:00 pm
NEW DELHI – Seorang remaja lelaki di India berjaya melepaskan diri dari gigitan seekor buaya apabila menumbuk kepala reptilia itu, lapor akhbar The Sun, kelmarin.
Om Prakash Sahoo, 14, berada bersama rakan-rakannya di sungai Kani di India apabila haiwan itu menerkam lalu menariknya ke dalam air.
Remaja yang ketakutan itu bagaimanapun mengumpul keberanian untuk memukul kepala buaya sepanjang 2.13 meter itu.
Dia terpaksa bertarung selama lebih 10 minit untuk melepaskan diri daripada gigitan sebelum akhirnya berjaya melepaskan diri.
Mangsa kemudian dikejarkan ke hospital sebelum dipindahkan ke pusat perubatan daerah Kendrapara Odisha, di mana dia kekal dalam keadaan stabil.
Ini adalah kejadian kali ketiga dalam tempoh sebulan seekor buaya telah menyerang seseorang di dalam dan sekitar Taman Negara Bhitarkanika di daerah Kendrapara, lapor NDTV. – Agensi


Juara bertahan KL Wildcats bermula garang
Oleh MUHAMMAD ZUHAILY BADLISHAH

3 Jun 2022, 11:20 pm
KUALA LUMPUR – Juara bertahan, Kuala Lumpur (KL) Wildcats tidak berdepan halangan sukar untuk merakam kemenangan pertama pada saingan musim baharu Sooka Netball Super League (NSL) 2022.
Skuad bimbingan Norizan Rajab itu sememangnya bukan tandingan buat Melaka Mystic apabila mudah mencatat kemenangan 81-20 pada aksi pertama NSL di Stadium Juara, Bukit Kiara sebentar tadi.
Goal shooter KL Wildcats, Puteri Intan Balqis Ahmad Dzulkefli gagal dikekang barisan pertahanan Melaka Mystic apabila hampir setiap percubaannya berjaya menghasilkan jaringan buat pasukan.
Ketiadaan tonggak pertahanan, Nur Syafazliana Mohd. Ali yang menyertai Johor Jewels musim ini juga masih belum dirasai KL Wildcats yang hanya melepaskan sembilan gol kepada Melaka Mystic dalam 30 minit pertama permainan.
Malah, KL Wildcats juga muncul pasukan paling banyak menghasilkan jaringan pada saingan hari pertama NSL musim ini dengan 81 gol.
Bagaimanapun, KL Wildcats tidak boleh terlalu selesa dan perlu meningkatkan tahap permainan jika berhasrat mengekalkan kejuaraan untuk musim kedua berturut-turut.

Ini kerana seteru utama, Johor Jewels dilihat begitu ampuh dan disebut-sebut mampu mencabar KL Wildcats berdasarkan prestasi ditampilkan setiap pemain ketika membelasah Kedah Sunshine 63-24. – KOSMO! ONLINE


Pelajar MRSM maut nahas dua kenderaan
Oleh NOR AINNA HAMZAH

3 Jun 2022, 11:21 pm
REMBAU – Seorang pelajar Maktab Rendah Sains Mara (MRSM) Muadzam Shah, Pahang maut dalam nahas membabitkan dua buah kereta di Jalan Seremban-Tampin, berhampiran Rumah Rakyat Kendong, di sini, malam ini.
Anggota dari Balai Bomba dan Penyelamat Rembau serta Kota dikejarkan ke lokasi kejadian sebaik menerima panggilan pada pukul 9 malam.
Menurut Pegawai Bomba Kanan 2, Balai Bomba dan Penyelamat Rembau, Amer Izham Mokhtar, kemalangan membabitkan kereta Proton Saga dari arah Rembau dan kereta Perodua Axia dari arah Tampin.
“Kami mengambil masa lima minit untuk mengeluarkan pemandu Proton Saga yang tersepit di kaki. Tiga penumpang kereta itu cedera dan dikejarkan ke hospital.
“Penumpang belakang kereta Produa Axia yang juga pelajar MRSM disahkan maut oleh pasukan paramedik yang tiba di lokasi. Ketika kejadian mangsa dalam perjalanan pulang ke Seremban,” katanya ketika ditemui di Kendong malam ini.
Amer Izham berkata, ibu pelajar itu dikejarkan ke hospital kerana parah manakala abangnya tidak mengalami sebarang kecederaan serius. -KOSMO! ONLINE.


Pelatih di White House akan mula terima bayaran buat kali pertama
Oleh KOSMO!

3 Jun 2022, 9:00 pm
WASHINGTON – Presiden Amerika Syarikat (AS) Joe Biden dan Naib Presiden AS, Kamala Harris mengumumkan bahawa pelatih di White House kini akan menerima bayaran, lapor agensi berita United Press International, semalam.
Perkara itu adalah kali pertama dilakukan di White House dan ia akan dimulakan oleh kumpulan yang menjalani latihan pada musim gugur akan datang.
“Pencapaian penting dengan membayar pelatih di White House akan membantu menghapuskan halangan kepada peluang yang sama untuk pelajar berpendapatan rendah dan profesional generasi pertama pada permulaan kerjaya mereka.
“Ia juga akan membantu memastikan mereka yang menerima latihan di White House akan menjadi sebahagian besar daripada saluran kepimpinan di seluruh kerajaan persekutuan selain mencerminkan kepelbagaian AS,” demikian menurut kenyataan rasmi.
Pembiayaan tersebut datang daripada undang-undang dwipartisan yang ditandatangani menjadi undang-undang awal tahun ini.
White House berkata sesi musim gugur 2022 akan menjadi program selama 22 minggu.

Pemohon yang berminat untuk menjadi pelatih mestilah warganegara AS berumur 18 tahun ke atas.
Mereka mesti memenuhi salah satu daripada tiga kriteria iaitu mendaftar di kolej atau universiti, telah menamatkan pengajian dari institusi dua atau empat tahun atau menjadi veteran tentera A.S. dengan diploma sekolah tinggi atau setaraf.
Individu yang berminat untuk menjadi pelatih White House boleh mendapatkan maklumat lanjut di WH.gov/intern. – Agensi


Khatan : Lewat bertindak punca alat sulit gagal diselamatkan
Oleh NUZULSHAM SHAMSUDDIN

3 Jun 2022, 6:15 pm
KUALA LUMPUR – Tindakan lewat hospital dan beberapa pegawai perubatan termasuk doktor pakar mengambil langkah pantas untuk menyelamatkan kepala zakar seorang kanak-kanak yang terpotong ketika bersunat 12 tahun lalu telah menyebabkan kesengsaraan kepada mangsa.
Dalam penghakimannya, Hakim Datuk Akhtar Tahir berkata, daripada bertindak untuk menghantar mangsa ke Hospital Selayang dengan cepat, defendan pertama yang merupakan pegawai perubatan di Hospital Kuala Lipis menghabiskan masa dengan melakukan perkara remeh temeh.
“Keterangan saksi plaintif dan defendan turut menunjukkan bahawa prosedur yang sepatutnya dilakukan ialah bukannya menyambung semula kepala zakar yang terputus tetapi memelihara kepala zakar terbabit.
“Penyambungan kepala zakar itu hanya boleh dilakukan oleh pakar bedah mikro. Hospital Selayang pula walaupun telah dimaklumkan mengenai pemindahan mangsa ke hospital itu, tidak mengambil langkah yang sewajarnya untuk melakukan pembedahan,” kata hakim itu.
Hakim Mahkamah Tinggi itu berkata demikian dalam alasan penghakiman penuhnya yang dikeluarkan pada 27 Mei lalu dalam kes saman kecuaian yang difailkan oleh mangsa yang kini berusia 22 tahun terhadap Kerajaan Malaysia; Pegawai Perubatan Hospital Kuala Lipis, Pahang; Pengarah Hospital; doktor pakar dan pengarah Hospital Selayang, Selangor selaku defendan.
Saman tersebut difailkan pada 10 Julai 2018 oleh lelaki berkenaan melalui ibunya selaku plaintif (mangsa berusia 18 tahun ketika saman difailkan).

Turut dinamakan sebagai defendan sebelum ini ialah pembantu perubatan yang melakukan proses berkhatan itu namun, saman terhadap kakitangan hospital Kuala Lipis itu selesai sekitar 2019 selepas kedua-dua pihak bersetuju untuk menyelesaikannya di luar mahkamah.
Pada 7 April lalu, hakim tersebut memerintahkan kesemua defendan untuk membayar mangsa RM3.1 juta selepas membenarkan tuntutan samannya selepas memutuskan bahawa defendan-defendan telah melakukan kecuaian.
Mahkamah membenarkan tuntutan ganti rugi khas sebanyak RM108,356, ganti rugi am RM2 juta, ganti rugi teruk RM500,000, ganti rugi teladan RM500,000 dan kos RM100,000 dibayar kepada plaintif oleh kesemua defendan.
Menurut pernyataan tuntutan yang difailkan sebelum ini, insiden malang tersebut berlaku di sebuah premis kediaman di Kuala Lipis ketika lelaki itu berusia 10 tahun yang mana keseluruhan kepala zakar mangsa terpotong dan penyambungan semula tidak dilakukan tanpa mengikut prosedur yang betul.- KOSMO! ONLINE


Hujan lebat di Perak, Kelantan malam ini
Oleh HARRITH HISHAM

3 Jun 2022, 6:24 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lima negeri malam ini.
MetMalaysia dalam kenyataan berkata, keadaan cuaca buruk itu dijangka berlarutan sehingga pukul 9 malam nanti.
“Di Kedah melibatkan Sik, Baling, Kulim dan Bandar Baharu sementara di Perak membabitkan Kerian, Larut, Matang Dan Selama, Hulu Perak, Kuala Kangsar, Kinta, Kampar dan Batang Padang.
“Selain itu, di Kelantan pula tertumpu di Jeli manakala di Pahang membabitkan Tanah Tinggi Cameron, Lipis dan Bentong,” katanya.
Dalam pada itu, amaran sama turut dikeluarkan di Sarawak yang diramalkan hanya tertumpu di kawasan Limbang.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


KPB sebagai persediaan Bajet 2023 – Tengku Zafrul
Oleh SITI A'ISYAH SUKAIMI

3 Jun 2022, 8:28 pm
PUTRAJAYA – Kementerian Kewangan (MOF) telah menerbitkan Kenyataan Pra-Bajet (KPB) sebagai persediaan untuk Bajet 2023 yang akan memberi keutamaan kepada memperkukuh momentum pemulihan ekonomi semasa dan meneruskan pembaharuan bagi meningkatkan daya tahan sosioekonomi.
Menterinya, Tengku Datuk Seri Zafrul Tengku Abdul Aziz berkata, KPB ini merupakan penerbitan kedua dalam sejarah MOF selari dengan amalan terbaik global, menggalakkan wacana awam mengenai bajet negara serta meningkatkan ketelusan dan akauntabiliti dalam proses penyediaan bajet.
Menurutnya, KPB pada tahun ini mengetengahkan tiga aspek utama merangkumi pemulihan, pembaharuan dan daya tahan ekonomi negara iaitu memanfaatkan momentum pemulihan yang memberangsangkan pada awal 2022 serta pertumbuhan dan peluang di peringkat global dijadikan asas kukuh dalam penyediaan Bajet 2023 bagi memperkukuh pemulihan Malaysia pasca Covid-19.
“Seterusnya, keperluan mengukuhkan daya tahan ekonomi dan fiskal negara pada tahun 2023 serta masa hadapan di samping menguruskan risiko pertumbuhan antaranya disebabkan oleh ketegangan geopolitik serta gangguan rantaian bekalan yang menyebabkan peningkatan harga komoditi dan makanan global secara drastik.
“Selain itu, peralihan strategik daripada fasa pemulihan semasa ke arah pembaharuan jangka masa panjang bagi mewujudkan peluang pendapatan yang lebih baik, meningkatkan kesejahteraan holistik serta pembangunan sosioekonomi yang lebih inklusif dan mampan demi Keluarga Malaysia,” katanya dalam kenyataan hari ini.- KOSMO! ONLINE.


Padah suri rumah jual air ketum
Oleh NORLIDA AKMAR IDROS

3 Jun 2022, 6:04 pm
ARAU – Ibu kepada seorang anak yang disyaki menjadi pembekal air ketum kepada penagih air daun tumbuhan itu ditahan dalam serbuan di sebuah rumah di Kampung Baru di sini semalam.
Suspek berusia 40 tahun itu ditahan sepasukan polis dari Bahagian Narkotik Ibu Pejabat Polis Daerah Arau kira-kira pukul 4 petang.
Ketua Polis Daerah Arau, Superintendan Ahmad Mohsin Md. Rodi berkata, pihaknya menemui sebanyak 150 bungkusan plastik dan sembilan botol mengandungi air ketum di atas lantai tandas dekat dapur rumah tersebut.
“Kesemua air ketum yang dirampas dianggarkan sebanyak 59 liter bernilai RM690 dan semua barang kes dirampas untuk tindakan lanjut,” katanya di sini hari ini.
Kata beliau, suspek mengaku bahawa bungkusan plastik dan botol berisi air ketum itu adalah miliknya bagi aktiviti jual beli di sekitar kawasan Kampung Baru Kepala 10 di Tambun Tulang di sini.
“Air ketum dijual pada harga RM4 sebungkus dan RM10 sebotol yang mana kita percaya suspek sudah menjalankan kegiatan ini sejak enam bulan lalu,” ujarnya. – KOSMO! ONLINE.


Beca bergerak tanpa pemandu, netizen syak guna teknologi Tesla
Oleh KOSMO!

3 Jun 2022, 8:00 pm
NEW DELHI – Sebuah klip video tular di media sosial India kerana memaparkan sebuah beca yang bergerak dengan sendiri tanpa pemandu, lapor laman berita India Today semalam.
Video berkenaan dikongsikan oleh sebuah akaun di Facebook @LimonSarker.
Rakaman menunjukkan sebuah jalan yang sesak semasa kejadian ribut melanda di India.
Sebuah beca kemudian kelihatan bergerak di atas jalan dengan sendirinya tanpa pemandu atau manusia yang berada di atasnya.
Kenderaan itu dilihat bergerak ke tengah jalan sebelum berpatah balik ke sisi jalan tanpa mengganggu pengguna yang lain.
“Beca Tesla dengan sistem arahan dan parkir automatik!” demikian kapsyen pada video berkenaan.

Video berkenaan mendapat perhatian netizen dengan memberikan komen dan pendapat yang berbeza.
Ada yang mengatakan bahawa ia sesuatu yang bakal dikagumi oleh Ketua Pegawai Eksekutif Tesla, Elon Musk manakala ada yang berpendapat bahawa kenderaan itu berhantu. – Agensi


Ibu bapa rela anak ‘simpan’ kutu rambut bagi kurangkan kos perubatan
Oleh KOSMO!

3 Jun 2022, 7:30 pm
DUBLIN – Sebilangan kanak-kanak di Ireland terpaksa hidup dengan kutu di kepala kerana ibu bapa mereka tidak mampu membayar rawatan disebabkan krisis kos sara hidup yang berterusan, lapor akhbar Metro UK semalam.
Pengurus dasar kebangsaan dari badan amal Barnados di Ireland, Stephen Moffatt berkata, 17 peratus ibu bapa di negara itu didapati mengurangkan kos untuk janji temu perubatan.
“Dalam kes di mana ibu bapa yang mempunyai anak dengan kutu di kepala, mereka benar-benar tidak mempunyai €10 (RM47) hingga €15 (RM70) untuk membeli ubat kutu.
“Perkara itu jelas memberi kesan kepada kanak-kanak secara sosial,” katanya kepada akhbar Mirror Ireland.
Laporan Barnados mengenai kesan krisis kos sara hidup terhadap kanak-kanak itu telah diterbitkan semalam.
Seramai 329 ibu bapa dan penjaya yang ditinjau, lebih satu perempat daripada mereka terpaksa mengurangkan penggunaan alat pemanas.

Separuh daripada mereka terpaksa mengurangkan aktiviti dan hiburan untuk anak-anak, 23 peratus untuk bekalan elektrik dan 16 peratus untuk makanan.
“70 peratus ibu bapa berkata bahawa kos sara hidup telah menjejaskan anak-anak mereka secara negatif sejak enam bulan lalu.
“Hampir dua pertiga daripada mereka sentiasa bimbang untuk menyediakan keperluan harian anak-anak mereka seperti makanan, pemanas dan elektrik,” tambah Ketua Pegawai Eksekutif Barnados Ireland, Suzanne Connolly. – Agensi


Khairunnisa belum gembira prestasi sendiri
Oleh MUHAMMAD ZUHAILY BADLISHAH

3 Jun 2022, 6:55 pm
KUALA LUMPUR – Perak Phoenix membuka kempen Sooka Netball Super League (NSL) 2022 dengan langkah kemenangan selepas menewaskan Negeri Sembilan (NS) Venom 42-32 di Stadium Juara, Bukit Kiara hari ini.
Kemenangan itu pastinya meningkatkan keyakinan skuad bimbingan Almastara Mohd. Hashim dalam usaha mereka mengulangi pencapaian melangkah ke peringkat separuh akhir musim lalu.
Salah satu kunci kejayaan Perak Phoenix dalam aksi itu adalah disebabkan ketajaman dan ketepatan balingan daripada penyerang pasukan kebangsaan, Khairunnisa Nazri.
Bagaimanapun, Khairunnisa, 23, masih tidak berpuas hati dengan prestasi dirinya meskipun menjadi penyumbang utama jaringan buat Perak Phoenix dalam aksi itu.
“Hari ini adalah hari pertama NSL. Saya dapat lihat kekurangan kami hari ini adalah dari segi hantaran untuk melakukan serangan.
“Secara diri sendiri, saya dapat lihat penyudah saya agak sukar sedikit dan tak berapa baik. Saya akan pastikan 100 peratus lebih bagus dan fokus kepada jaringan untuk aksi seterusnya,” katanya.

Pemain berketinggian 180 sentimeter itu bertekad untuk memberikan prestasi lebih baik untuk membantu Perak Phoenix melakar kemenangan kedua menentang Melaka Mystic dalam aksi seterusnya esok. – KOSMO! ONLINE


Wanita teruja tunggu detik kahwini diri sendiri
Oleh KOSMO!

3 Jun 2022, 8:30 pm
VADODARA, GUJERAT – Seorang wanita dari bandar Vadodara, negeri Gujerat telah memperkenalkan istilah sologamy di India sehingga mencetuskan banyak perbualan di laman Twitter, lapor laman berita India Today.
Sologamy adalah perkahwinan yang dilakukan dengan diri sendiri. Istilah tersebut sudah terkenal di negara-negara Barat.
Kashma Bindu, 24, dilaporkan bersedia untuk melangsungkan perkahwinannya pada 11 Jun akan datang.
Dia sangat menyayangi dirinya sehingga memutuskan untuk melakukan saat pheras, salah satu upacara dalam perkahwinan Hindu, secara seorang diri.
Wanita itu bahkan menempah lehenga atau skirt yang dipadankan dengan sari untuk acara perkahwinannya.
Perkahwinan Kshama dengan dirinya sendiri akan dilakukan oleh seorang pendeta dalam upacara yang lengkap.

Dia juga merancang mahu pergi ke Goa untuk berbulan madu. – Agensi


Lelaki ceraikan isteri yang obses kumpul pengikut media sosial
Oleh KOSMO!

3 Jun 2022, 7:00 pm
WASHINGTON – Seorang lelaki nekad menceraikan isterinya selepas wanita itu menjadi obses dengan kesempurnaan hidup yang ditayang dalam akaun media sosialnya, lapor laman Newsweek.
Menurut lelaki berusia 30-an itu, ‘kegilaan’ isterinya terhadap populariti media sosial semakin menjadi-jadi selepas kelahiran anak perempuan mereka yang membuatkan pengikutnya bertambah sebanyak 400,000 orang.
Bagi memastikan setiap sudut rakaman dalam rumah mereka kelihatan sempurna, lelaki itu dilarang mengubah suai apa-apa tanpa kebenaran isterinya.
“Dia memuat naik kemas kini kehidupan kami ke laman sosial dan ia perlu kelihatan sempurna tanpa cacat cela.
“Selama bertahun-tahun perkara ini berterusan dan saya sudah tidak mampu bersabar. Saya seperti hidup dalam rakaman status Instagram atau muzium yang kaku dan tidak bernyawa,” tulisnya dalam pengakuan di Reddit.
Tambah lelaki itu lagi, anak perempuan mereka turut mendapat tempias sikap buruk ibunya apabila kanak-kanak itu hampir tidak mempunyai sebarang permainan.

Alasan yang diberikan adalah permainan akan merosakkan sudut pandang estetik rumah dan menyakitkan mata apabila disepahkan.
“Semua kemas kini isteri saya tentang kehidupan, rumah dan hubungan kami adalah palsu. Dia hanya kelihatan bahagia kerana ia bagus untuk meraih populariti.
“Namun selepas ini, dia boleh melakukan apa sahaja yang diingini tanpa menjadikan saya atau anak kami sebagai bahan hiasan,” ujar lelaki itu. – Agensi


Pertama kali kena hukum keluar – Laila
Oleh MUHAMMAD ZUHAILY BADLISHAH

3 Jun 2022, 7:40 pm
KUALA LUMPUR – Kebangkitan lewat permainan ditunjukkan Negeri Sembilan (NS) Venom masih belum cukup apabila tewas 32-42 kepada Perak Phoenix pada aksi pembukaan Sooka Netball Super League (NSL) 2022 hari ini.
Kapten NS Venom, Nur Lailatulladhawiyah Che Yahaya mengakui, dia dan rakan sepasukannya sudah berikan yang terbaik untuk menyaingi kemampuan Perak pada aksi di Stadium Juara, Bukit Kiara itu.
Kesungguhan tinggi ditunjukkan pemain pertahanan yang mesra disapa Laila itu untuk membantu kemenangan pasukan menerima padah apabila melakukan kekasaran sehingga diarahkan meninggalkan gelanggang selama dua minit.
Ketiadaan Laila, 25, menyaksikan NS Venom terpaksa bermain dengan enam pemain selama dua minit dalam suku terakhir perlawanan sekali gus memberikan kesukaran untuk mengejar kedudukan Perak Phoenix.
“Ini kali pertama dalam hidup saya kena keluar selama dua minit. Mungkin saya terlalu agresif nak dapatkan bola, jadi saya minta maaf.
“Mungkin disebabkan kepenatan dan penggiliran pemain membuatkan kami tidak konsisten pada suku ketiga. Kami cuba juga berikan saingan sebab nak menang perlawanan ini,” kata Laila.

Justeru, pemain yang pernah mewakili skuad kebangsaan pada Kejohanan Bola Jaring Remaja Dunia itu bertekad untuk memberikan prestasi lebih baik dalam aksi kedua menentang Kuala Lumpur (KL) Wildcats esok.
“Saya harap rakan-rakan tak takut jumpa KL esok sebab kami pernah menentang mereka dalam beberapa aksi persahabatan sebelum ini. Kami akan cuba berikan tentangan untuk dapatkan kemenangan,” jelasnya. – KOSMO! ONLINE


Iqbal dapat jam Rolex RM100,000, netizen minta resit
Oleh MOHAMMAD SHAHEMY AZMI

3 Jun 2022, 5:13 pm
PETALING JAYA – Sedar dirinya akan menjadi sasaran kecaman netizen jika berkongsi sesuatu dalam media sosial, usahawan kontroversi Iqbal Zulkefli bagaimanapun sudah lali dengan perkara tersebut.
Terbaharu, Iqbal, 27, memuat naik sebuah video dia menerima seutas jam tangan mewah jenama terkenal, Rolex bernilai RM100,000 pemberian seorang usahawan wanita.
Menerusi hantaran yang dimuat naik dalam Instagram miliknya, bekas pembantu peribadi usahawan Datuk Seri Vida itu kelihatan teruja mengambil bungkusan yang diletakkan di dalam kereta Ferrari merah milik usahawan yang dianggap seperti kakaknya, dikenali sebagai Datin Reena.
“Tidak pernah saya terima hadiah semahal ini. Jam Rolex ini saya tunggu sudah dua tahun untuk membelinya. Akhirnya dapat hadiah daripada kakak yang berbudi sejak sekian lama, Datin @reenazach,” tulis Iqbal.
Kongsi pelantun lagu Hujan itu lagi, dia sudah mengenali wanita itu sejak 10 tahun lalu ketika hidup susah sewaktu bersendirian ketika merantau ke Kuala Lumpur.
“10 tahun lalu, ketika saya kesusahan dan tinggal sendirian di Kuala Lumpur. Satu-satunya insan yang saya berani untuk meminjam wang ialah kakak Reena. Dia kutip saya, bawa saya belajar bekerja. Kami keluar rumah seawal pukul lima pagi,” ujarnya.

Iqbal mendakwa, ada ketikanya dia tidak mampu untuk membeli nasi bujang kerana ketiadaan wang, namun enggan meminta-minta.
Ujar Iqbal lagi, dia tidak memandang harga barangan (hadiah) yang diterimanya semata-mata, sebaliknya lebih menghargai ikatan persaudaraan antara dirinya dengan wanita itu.
“Bukan harga barangan yang saya lihat, namun nilai ikatan yang kami jaga. Ada suatu ketika, nasi pun saya tidak mampu makan (beli). Saya tidak bersikap meminta-minta.
“Lihatlah, betapa baiknya Allah SWT hantarkan kakak, berikan saya makan dan tempat tidur. Terima kasih kakakku yang baik hati.
“Semoga hubungan ini berpanjangan di dunia dan akhirat. Saya doakan kakak dimurahkan rezeki, diberi kesihatan dan kelapangan hati,” kata Iqbal.
Dalam ruangan komen, rata-rata pengikutnya turut berkongsi rasa teruja melihat Iqbal menerima pemberian hadiah mewah tersebut.
Namun, seperti biasa, terdapat juga segelintir komen mengusik Iqbal atas hadiah yang diterimanya.
“Orang kaya dapat hadiah kaya. Orang biasa-biasa dapat hadiah biasa-biasa,” komen seorang pengikutnya.
“Jangan-jangan jam buatan China (tiruan),” gurau seorang netizen.
“Tunjuklah resit RM100,000 orang nak tengok. Tak dapat jam, tengok resit pun jadilah,” kata seorang lagi pengikutnya. – KOSMO! ONLINE


Nasi kandar lauk ayam, sotong kecil RM30.20 sebungkus
Oleh NOOR HASLIZA NUSI

3 Jun 2022, 5:56 pm
GEORGE TOWN – Tular lagi sekeping resit tertera harga RM30.20 bagi hidangan sebungkus nasi kandar berlauk ayam, dua ketul sotong bersaiz kecil dan separuh telur masin yang dikongsi pengguna ketika di sebuah restoran dipercayai di negeri ini semalam.
Melalui dua keping gambar yang dikongsi di laman Facebook Penang Press itu, harga yang dikenakan pelanggan tersebut termasuklah tiga keping papadom bernilai RM2, cukai jualan dan perkhidmatan (SST) dan amaun digenapkan.
Bagaimanapun, harga yang dipaparkan pada sekeping resit yang dikaburkan nama restoran itu hanya sekadar menyenarai ringkas lauk yang dibeli sebagai nasi campur.
Perkongsian itu mendapat pelbagai reaksi netizen dengan rata-ratanya mendakwa harga yang dikenakan restoran berkenaan dianggap berbaloi dengan lauk yang diambil.
“Lain kali nak ambik lauk tanya harga lu (dulu)..kalau berbaloi baru ambil..nak malu apa aiihh…,” kata Lina Anip.
Sementara itu, Fadzli Zul pula berkata: Mesti salah kira ni, tidak apa nanti bos kedai call (telefon) dia balik. Jangan risau”.

Pada 24 Mei lalu, Kosmo! Online melaporkan seorang pengguna berkongsi harga mengenai sepinggan nasi kandar berlaukkan seketul ayam goreng dan telur masin di sebuah restoran nasi kandar di Lapangan Terbang Antarabangsa Pulau Pinang, Bayan Lepas di sini iaitu RM27.
Sehari kemudian, pengguna media sosial dipercayai pelanggan sebuah restoran berkenaan tampil menjelaskan mengenai kesilapan juruwang berhubung harga nasi kandar berharga RM27 sepinggan sebaliknya berharga RM13.30. KOSMO! ONLINE


Lelaki ‘perkosa’ anjing dan sebar video ke laman Facebook
Oleh KOSMO!

3 Jun 2022, 6:00 pm
LONDON – Seorang lelaki di Britain dijatuhi hukuman penjara kerana melakukan hubungan seks dengan anjingnya, lapor portal berita MailOnline semalam.
Dean Beer, 56, merakam dirinya mendera haiwan peliharaannya secara seksual sebelum menghantarnya kepada pengguna lain melalui Facebook Messenger.
Rakaman itu terbongkar apabila polis mengunjungi rumahnya selepas menerima maklumat daripada Agensi Jenayah Kebangsaan mengenai tindakan memuat naik imej tidak senonoh.
Menerusi perbicaraan di Mahkamah Diraja Stroke-on-Trent, Beer didapati turut memiliki dua gambar yang memaparkan dua orang gadis berusia 13 dan 15 tahun dalam keadaan berbogel.
Dia turut memiliki gambar beberapa wanita melakukan aktiviti seksual bersama anjing dan seekor kuda.
Defendan turut didapati melakukan pencarian perkataan ‘pornografi anjing’ sebanyak enam kali di Internet.

Beer dari Wales kemudian mengaku bersalah memiliki imej kanak-kanak tidak senonoh, imej lucah yang melampau, persetubuhan dengan haiwan dan menerbitkan artikel lucah.
Tertuduh kemudian dikenakan hukuman dipenjara selama sembilan bulan. – Agensi


Singapura dilanda krisis ‘Nasi Ayam’
Oleh KOSMO!

3 Jun 2022, 5:03 pm
SINGAPURA – Kumpulan peniaga di Singapura meluahkan kebimbangan bekalan ayam yang semakin berkurangan bakal menjejaskan jualan dan meningkatkan harga pasaran, lapor stesen penyiaran CNN, semalam.
Situasi ini berlaku susulan pengumuman penghentian eksport ayam oleh negara jiran, Malaysia bermula bulan ini bagi menstabilkan bekalan domestik.
Pada kebiasaannya, Singapura akan mengimport sekitar 3.6 juta ayam segar dari Malaysia bagi menampung permintaan rakyat republik itu.
Larangan itu dijangka memberi impak besar ke atas rakyat Singapura, apatah lagi kerana hidangan signatur Kota Singa itu adalah nasi ayam.
Meskipun Menteri Negara bagi Kelestarian dan Alam Sekitar Singapura,  Desmond Tan memberi jaminan bahawa terdapat bekalan mencukupi untuk semua orang namun ia masih tidak dapat menenangkan keresahan para peniaga yang yakin harga ayam akan meningkat dengan mendadak.
Buat masa ini, peniaga membayar SGD$3 (RM9.60) untuk seekor ayam namun ia dijangka akan meningkat sehingga SGH$4 (RM12.80) hingga SGD$5 (RM16.00).

“Setiap satu dollar yang bertambah sangat membebankan. Pembekal sudah memberitahu kami untuk bersiap sedia berdepan peningkatan harga ayam segar lebih tinggi.
“Peningkatan kos pada seekor ayam mungkin hanya satu dollar namun saya perlu mendapatkan stok sekurang-kurangnya 100 ekor setiap hari dan ia akan menjadi terlampau mahal,” ujar peniaga ayam, Jalehar.
‘Krisis nasi ayam’ seperti yang digelar penduduk tempatan hanyalah satu daripada ratusan petanda terbaharu mengenai isu kekurangan bekalan makanan yang sedang dirasai di seluruh dunia.
Penduduk tempatan pada minggu ini cuba mendahului kemungkinan lonjakan harga dengan membeli ayam secara pukal hingga menjejaskan peniaga untuk memenuhi stok bagi jualan harian mereka.
Kebimbangan tentang kekurangan ayam juga semakin ketara apabila barisan beratur luar biasa di kebanyakan gerai nasi ayam di seluruh Singapura kerana pelanggan bimbang, itu mungkin kali terakhir mereka menikmati hidangan ikonik berkenaan.
Sementara itu, kebanyakan peniaga nasi ayam menolak menggunakan ayam sejuk beku sebagai alternatif kepada ayam segar kerana ia akan menjejaskan kualiti hidangan popular itu.
“Jika anda rasakan nasi ayam adalah sedap jika menggunakan ayam sejuk beku, anda boleh pergi ke Malaysia kerana itulah rasa nasi ayam mereka sekarang,” kata seorang penjaja, Madam Tong. – Agensi


Orang ramai puji wanita ‘tolong’ madu
Oleh NURUL AIN NATASHA MAZLAN

3 Jun 2022, 5:03 pm
PETALING JAYA – Tiada apa yang dapat membahagiakan seorang isteri selain ingin melihat kebahagiaan suami meskipun terpaksa berkongsi kasih dengan wanita lain.
Seorang pengguna TikTok, Fiena Nasir berkongsi mengenai kisah pahit manis kehidupannya bersama seorang madunya menarik perhatian pengguna media sosial itu.
Menurut Fiena, dia cekal membantu memudahkan urusan suaminya walaupun hatinya pernah disakiti.
Rakaman video itu memperlihatkan Fiena yang sedang sibuk mengecat rumah milik suami dan isteri baharunya.
Fiena memberitahu, ketika ini, dia mahu mencari ketenangan untuk mengubati hatinya yang masih bersedih dengan nasib yang menimpanya.
Fiena turut meninggalkan pesanan kepada wanita yang bergelar isteri pertama dengan menitipkan kata-kata positif supaya menjadi kuat semangat.

Rakaman video berdurasi 18 saat itu berjaya meraih tontonan netizen dan rata-rata mereka memuji tindakan wanita itu biarpun pahit untuk ditelan.
“Nombor satu ke nombor dua. Semoga Allah sentiasa kurniakan kebahagiaan untuk kedua-duanya,” kata Nuyui.
“Awak isteri yang sangat hebat. Tahniah,” puji seorang pengguna TikTok.
Klip video itu ditonton lebih 493,800 kali dan 577 komen telah ditinggalkan pengguna setakat petang ini. – KOSMO! ONLINE.


Kuota majikan ditamatkan jika potong gaji pekerja asing
Oleh HARRITH HISHAM

3 Jun 2022, 5:48 pm
KUALA LUMPUR – Kerajaan akan mengambil tindakan dengan menamatkan kuota majikan yang memotong gaji pekerja asingnya bagi menampung kos memasuki negara ini.
Menteri Sumber Manusia, Datuk Seri M. Saravanan berkata, majikan sebaliknya perlu menanggung semua kos termasuk penginapan dan penerbangan iaitu sifar kos bagi pekerja asing.
“Majikan jangan mula-mula tanggung kos, selepas itu potong gaji pekerja mereka.
“Jika terdapat aduan daripada pekerja melalui aplikasi digital Working For Workers’ (WFW). Kita akan tamatkan kuota mereka,” katanya.
Beliau berkata demikian pada sidang akhbar selepas melancarkan Kempen Mencarum Pertubuhan Keselamatan Sosial (Perkeso) untuk Sukarelawan di sini, hari ini.
Bagaimanapun, katanya, kementerian tidak akan campur tangan dalam sebarang urusan melibatkan ejen di negara sumber.

Sementara itu, mengulas berkenaan kononnya terdapat protes yang diadakan oleh agensi pekerjaan di Bangladesh, Saravanan menafikan dakwaan terbabit. – KOSMO! ONLINE.


Masjid terbakar ketika imam baca doa
Oleh ROHANA MOHD. NAWI

3 Jun 2022, 4:46 pm
BACHOK – Imam dan jemaah di Masjid Mahmudi, Jalan Pantai Irama di sini bertempiaran lari apabila sebuah bilik bilal terbakar selepas solat isyak pada malam tadi.
Kejadian berlaku kira-kira pukul 9.10 malam semasa imam membacakan doa kedua selepas menunaikan solat di masjid berkenaan.
Imam Tua Masjid Mahmudi, Mohd. Rosman Che Harun, 46, kejadian disedari imam muda, Mohd.Faiz Zainuddin yang membaca doa selepas solat isyak sebelum pembesar suara tiba-tiba tidak berfungsi.
Menurutnya, keadaan itu menimbulkan tanda tanya kepada semua jemaah sebelum berlaku satu letupan dan kepulan asap keluar dari sebuah bilik bilal di bahagian belakang masjid itu.
“Kebakaran merebak ke bahagian bilik mesyuarat, bilik tamu dan bilik rehat imam. Jemaah yang ada di masjid terus menghubungi talian kecemasan.
“Kami bersyukur kerana bomba sampai cepat sekali gus dapat mengelakkan api merebak ke seluruh masjid,” katanya ketika ditemui Kosmo! di masjid itu hari ini.

Sementara itu, Ketua Balai Bomba dan Penyelamat Bachok, Yus Heary Mahmud memberitahu, pihaknya menerima panggilan pada pukul 9.11 malam sebelum tujuh anggota bersama sebuah jentera bergegas ke lokasi kejadian.
Bomba mengambil masa 15 minit untuk mengawal api daripada merebak ke bahagian lain masjid yang dianggarkan bernilai lebih sejuta.
Kebakaran itu menyebabkan 70 peratus bilik bilal hangus dan operasi tamat kira-kira dua jam kemudian. – KOSMO! ONLINE.


Presiden PKBM didakwa terima rasuah di Melaka
Oleh DIYANATUL ATIQAH ZAKARYA

3 Jun 2022, 4:36 pm
MELAKA – Presiden Persekutuan Kebangsaan Berbasikal Malaysia (PKBM), Datuk Abu Samah Abd. Wahab didakwa di Mahkamah Sesyen di sini, hari ini atas dua pertuduhan mendapatkan suapan berjumlah  RM48,811.85.
Tertuduh mengaku tidak bersalah sejurus pertuduhan dibacakan secara berasingan di hadapan Hakim Nariman Badruddin.
Abu Samah, 81, sebagai Presiden PKBM didakwa menggunakan jawatannya untuk mendapatkan suapan apabila memilih syarikat anaknya, Syarikat Harapan Baiduri Sdn. Bhd. untuk menyediakan sewaan kenderaan logistik berjumlah RM12,750.
Suapan itu dilakukan melalui 13 baucar bayaran mulai 2013 sehingga 2018.
Tertuduh turut didakwa melakukan perkara sama membabitkan syarikat milik adiknya, Syarikat Keluarga Haji Wahab Hassan Sdn. Bhd. untuk membuat sewaan rumah inap desa bagi kegunaan atlet berbasikal berjumlah RM36,061.85.
Bayaran itu dilakukan melalui 32 baucar bayaran mulai 2013 sehingga 2018.

Kedua-dua kesalahan itu dilakukan di Pejabat PKBM di sini pada 2013 sehingga 2019.
Tertuduh didakwa mengikut Seksyen 23(1) Akta Suruhanjaya Pencegahan Rasuh Malaysia (SPRM) 2009 yang membawa hukuman penjara sehingga 20 tahun dan denda.
Terdahulu, Timbalan Pendakwa Raya SPRM, Mahadi Abdul Jumaat mencadangkan jaminan RM15,000 dan memohon agar pasport tertuduh diserahkan kepada mahkamah.
Tertuduh yang tidak diwakili peguam merayu jaminan RM5,000 dengan alasan dia sudah berusia 81 tahun dan memberi kerjasama sepenuhnya kepada SPRM sejak dua tahun lalu.
Dia juga merayu agar pasportnya tidak diserahkan kepada mahkamah kerana kerap ke luar negara atas urusan rasmi Persekutuan.
Mahkamah membenarkan tertuduh diikat jamin RM10,000 dengan seorang penjamin bagi kedua-dua pertuduhan dan menetapkan tarikh sebutan semula pada 14 Julai depan.
Nariman turut memerintahkan tertuduh menyerahkan pasport kepada mahkamah dan sekiranya dokumen itu diperlukan, permohonan boleh dilakukan. – KOSMO! ONLINE.


Tiada dua kem dalam Bersatu
Oleh MOHD. HUSNI MOHD. NOOR

3 Jun 2022, 4:40 pm
PUTRAJAYA – Tiada dua kem dalam Parti Pribumi Bersatu Malaysia (Bersatu) malah hubungan di antara para pemimpin parti turut kekal utuh.
Itu jelas Timbalan Presiden Bersatu, Datuk Seri Ahmad Faizal Azumu susulan dakwaan kononnya terdapat dua kem berbeza dalam partinya ketika ini.
Ahmad Faizal berkata, beliau tidak percaya khabar angin berkenaan dan amat yakin bahawa parti kekal utuh malah semua pimpinan Bersatu kekal memberi sokongan penuh kepada Tan Sri Muhyiddin Yassin sebagai Presiden.
“Malah, hubungan saya dengan Datuk Seri Mohamed Azmin Ali juga baik dan beliau sentiasa bersama saya.
“Hubungan antara Setiausaha Agung Bersatu, Datuk Seri Hamzah Zainuddin dan rakan pemimpin lain juga baik malah mereka sentiasa memberi sokongan padu kepada Presiden,” katanya ketika ditemui pada Majlis Pelancaran Kata Dua, di sini hari ini.
Sebelum ini, ada dakwaan serta khabar angin kononnya Bersatu kini mempunyai dua kem iaitu dipimpin Muhyiddin dan Mohamed Azmin.

Mengulas mengenai pandangan Tun Dr. Mahathir Mohamad yang menolak kerjasama politik membabitkan Muhyiddin dan Datuk Seri Anwar Ibrahim, Ahmad Faizal berkata, beliau menghormati pandangan yang dilontarkan negarawan itu.
Namun, katanya, beliau akan sentiasa memberi sokongan padu kepada Muhyiddin.
“Saya amat yakin beliau (Muhyiddin) akan mampu memberi prestasi baik kepada negara jika diberi peluang untuk kembali memimpin negara,” katanya.
Sebelum ini, Dr. Mahathir mengakui hanya kerjasama antara parti-parti politik termasuk pembangkang di bawah khemah besar boleh menumbangkan Barisan Nasional (BN) dalam Pilihan Raya Umum ke-15 (PRU15).
Namun, Pengerusi Parti Pejuang Tanah Air (Pejuang) itu berkata, Pejuang menolak khemah besar itu jika ia diterajui sama ada oleh Anwar atau Muhyiddin. – KOSMO! ONLINE.


Gigil lihat jasad anak terbaring dilanggar lori
Oleh ISKANDAR SHAH MOHAMED

3 Jun 2022, 5:43 pm
KUALA SELANGOR – “Sejurus terdengar dentuman kuat itu, menggigil tubuh saya melihat jasad anak sudah terbaring di belakang kereta kami.”
Demikian kata Rubiah Basok, 71, ibu kepada seorang lelaki yang maut dilanggar sebuah lori ketika menukar tayar kereta di Kilometer 11.5 Jalan Kuala Selangor-Kuala Lumpur, Bukit Rotan di sini, semalam.
Selain Allahyarham Zunairi Ahmad, 40, kemalangan pukul 4 petang itu mengorbankan seorang penyelia Kementerian Kesihatan (KKM) berusia 55 tahun yang mahu dibantu arwah.
Menurut Rubiah, ketika kejadian dia bersama arwah dan seorang jiran yang menaiki Proton Wira menuju ke rumah adik perempuannya di Kampung Parit Mahang, Ijok.
Katanya, arwah kemudian memberhentikan kereta di bahu jalan untuk membantu sebuah kereta Proton Preve yang tayarnya pancit.
“Pada waktu itu, saya dan jiran hanya berada di dalam kereta sementara menunggu anak selesai membantu.

“Mendengar bunyi dentuman itu, saya segera keluar dan melihat anak cedera teruk di kaki sebelum disahkan meninggal dunia oleh pasukan perubatan,” katanya sebak ketika ditemui di kediamannya di Taman Kasawari di sini, petang tadi. -KOSMO! ONLINE


Hujan lebat, ribut petir di enam negeri petang ini
Oleh NUR HUDA MUSA

3 Jun 2022, 3:48 pm
PETALING JAYA – Hujan lebat dan ribut petir dijangka melanda enam buah negeri sehingga pukul 6 petang ini.
Jabatan Meteorologi Malaysia (MetMalaysia) dalam satu kenyataan berkata, antara negeri yang terlibat adalah Kedah, Perak, Kelantan, Pahang, Sarawak dan Sabah.
“Di Kedah daerah yang terlibat ialah di Pendang, Kuala Muda, Sik, Baling, Kulim dan Bandar Baharu.
“Manakala di Perak pula, cuaca sama diramalkan berlaku di Larut, Matang Dan Selama, Hulu Perak,
Kuala Kangsar, Manjung, Kinta, Kampar, Batang Padang dan Muallim,” katanya di sini hari ini.
Menurut MetMalaysia, keadaan sama dijangka berlaku di Kelantan melibatkan Kuala Krai.
“Di Pahang pula, kawasan terlibat ialah Tanah Tinggi Cameron, Lipis dan Raub. Sementara di Sarawak pula ialah Kuching dan Samarahan.

“Amaran sama turut dikeluarkan bagi negeri Sabah di Pantai Barat (Putatan, Penampang, Kota Kinabalu, Tuaran dan Ranau), Tawau (Lahad Datu) dan Sandakan (Tongod dan Beluran),” katanya. – KOSMO! ONLINE


Juruteknik komputer dicekup curi elektrik buat lombong bitcoin
Oleh YATIMIN ABDULLAH

3 Jun 2022, 4:23 pm
PASIR MAS – Seorang juruteknik komputer dicekup selepas dipercayai membuat penyambungan elektrik secara haram untuk melombong bitcoin dalam serbuan di rumah teres dua tingkat miliknya di Jalan Pasir Pekan di sini semalam.
Dalam serbuan kira-kira pukul 12.30 malam itu, sepasukan anggota polis dan juruteknik khas Tenaga Nasional Berhad (TNB) dari Kuantan, Pahang merampas sebanyak 37 unit mesin bitcoin dan pelbagai kelengkapan lain bernilai RM35,000 untuk menjalankan kegiatan tersebut.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa serbuan dijalankan, suspek yang berusia 32 tahun mengaku dia merupakan pemilik rumah berkenaan.
Menurutnya, pemeriksaan polis dan juruteknik TNB mendapati berlaku kegiatan pemasangan mesin bitcoin dan mencuri elektrik di rumah itu.
“Siasatan awal mendapati, rumah suspek dijadikan sebagai markas untuk melombong bitcoin dan pusat pelayan (server) kegiatan tersebut dengan menggunakan bekalan elektrik melalui penyambungan secara haram.
“Kegiatan itu telah menyebabkan TNB mengalami kerugian yang tinggi. Sehubungan itu, TNB telah memotong bekalan elektrik di rumah suspek,” katanya dalam satu kenyataan hari ini.

Menurut Mohd. Nasaruddin, suspek telah ditahan dan kesemua peralatan yang digunakan untuk kegiatan itu turut dirampas.
Katanya, siasatan lanjut akan dijalankan selepas suspek mendapat perintah reman hari ini. – KOSMO! ONLINE.


Bekas diplomat dan anak didakwa kes ganja
Oleh ABDUL RASHID ABDUL RAHMAN

3 Jun 2022, 3:58 pm
BENTONG – Bekas diplomat bergelar Datuk dan anak lelakinya yang ditahan kerana disyaki menanam pokok ganja didakwa di Mahkamah Majistret Bentong hari ini atas tuduhan memiliki dan mengedar tumbuhan tersebut.
Tertuduh, Zainal Abidin Alias, 78, dan anaknya, Mohamed Rizal Zainal Abidin, 53, dituduh mengikut Seksyen 39B Akta Dadah Berbahaya (ADB) 1952 yang memperuntukkan hukuman gantung sampai mati dan Seksyen 9 akta sama yang nembawa hukuman penjara sehingga lima tahun atau denda maksimum RM20,000 atau kedua-duanya.
Mohamed Rizal turut didakwa di bawah Seksyen 15(1)(a) ADB 1952 yang membawa hukuman denda tidak melebihi RM5,000 atau penjara tidak lebih dua tahun.
Tiada pengakuan direkodkan daripada dua beranak tersebut di hadapan Majistret Shahrul Ekhsan Hashim.
Mengikut kertas pertuduhan, mereka berdua didakwa mengedar 1,020 gram ganja di Lot 5718, Kampung Sum Sum Hilir, Janda Baik di sini pada pukul 6.10 petang, 21 Mei lalu.
Berita berkaitan: Ladang ganja di Janda Baik didalangi Datuk tumpas

Berita berkaitan: Kertas siasatan kes kebun ganja dalam proses dilengkapkan
Bagi kesalahan itu, kedua-dua tertuduh didakwa mengikut Seksyen 39B(1)(a) ADB yang boleh dihukum di bawah Seksyen 39B(2) akta yang sama dan dibaca bersama Seksyen 34 Kanun Keseksaan.
Kedua-dua tertuduh juga pada waktu dan tarikh sama didakwa menyimpan minyak ganja seberat 60 mililiter yang boleh dihukum di bawah Seksyen 9(1)(b) ADB.
Mohamed Rizal turut dituduh menggunakan dadah jenis ’11-nor-delta-9-tetrahydrocannabinol-9-carboxylic acid’ dengan cara salah di bawah Seksyen 15 (1) ADB dan dibaca bersama Seksyen 38B ADB.
Pendakwaan dikendalikan Pengarah Pendakwaan Negeri Pahang, Mohammad Khalid Ab. Karim bersama Tuan Hayda Faridzal Abu Hasan dan S. Punitha manakala tertuduh diwakili peguam Rahmat Hazlan, Tania Scivetti dan Kamil Azman.
Mahkamah tidak menawarkan jaminan terhadap kedua-dua tertuduh dan sebutan semula kes ditetapkan pada 13 Jun ini.


UPSI di tangga 164 terbaik Asia
Oleh MOHD RIDZAUDDIN ROSLAN

3 Jun 2022, 3:52 pm
PETALING JAYA – Universiti Pendidikan Sultan Idris (UPSI) berjaya mencipta sejarah tersendiri apabila berada di kedudukan 164 selepas buat pertama kali menyertai ranking Times Higher Education (THE) Universiti Asia.
Naib Canselor UPSI, Prof. Datuk Dr. Md. Amin Md. Taff berkata , pencapaian itu membuktikan bahawa universiti tersebut komited dalam memastikan kecemerlangan kualiti pendidikan dan guru yang dihasilkan di Malaysia.
“UPSI bergerak proaktif dalam membangunkan pedagogi dan penyelidikan berkaitan pendidikan sekali gus menjadi pemangkin terhadap dunia pendidikan negara.
“Sebanyak lima kriteria utama diambil kira bagi menilai kedudukan menerusi pengajaran, penyelidikan, petikan ilmiah, pandangan antarabangsa dan pendapatan industri,” katanya dalam satu kenyataan di sini tadi.
Katanya, menerusi pencapaian yang membanggakan tersebut, UPSI berhasrat untuk terus komited dalam menghasilkan graduan pendidikan berkualiti selaras dengan hasrat dan keperluan negara.
“Sejak ditubuhkan pada 1997, UPSI melahirkan lebih 90,000 graduan pendidikan yang berkhidmat di seluruh negara,” jelasnya.

UPSI memiliki dua kampus iaitu Kampus Sultan Abdul Jalil Shah yang berkeluasan 85 ekar terletak berhampiran pekan Tanjung Malim, manakala Kampus Sultan Azlan Shah yang berkeluasan 850 ekar pula terletak di Proton City. – KOSMO! ONLINE


Dua PPS tempatkan 910 mangsa banjir ditutup
Oleh NORLIDA AKMAR IDROS

3 Jun 2022, 3:44 pm
GURUN – Dua pusat pemindahan sementara (PPS) di Masjid Pekan Gurun dan Surau Kampung Sungai Bongkok yang menempatkan seramai 910 mangsa banjir dari 11 kampung serta tiga taman perumahan di mukim Gurun ditutup hari ini.
Kawasan terjejas antaranya ialah Kampung Sungai Ibor, Kampung Belakang Mahkamah Gurun, Kampung Jelatang, Kampung Batu 5, Kampung Sungai Badak, Kampung Sungai Bongkok dan Taman Gurun Jaya.
Pegawai Pertahanan Awam Daerah Kuala Muda, Kapten (PA) Azahar Ahmad berkata, PPS ditutup pada pukul 8.30 pagi diikuti PPS Masjid Pekan Gurun pada pukul 1 tengah hari ini.
“Keadaan banjir pulih apabila semua kawasan yang dinaiki air telah surut sepenuhnya,” katanya di sini hari ini.
Kata beliau, semua mangsa telah pulang untuk membersihkan rumah masing-masing.
Menurutnya, PPS Surau Kampung Sungai Bongkok yang dibuka pada pukul 10.37 pagi semalam sebelum ini menempatkan seramai 291 mangsa daripada 70 keluarga.

“PPS Masjid Pekan Gurun pula dibuka pada pukul 12.29 tengah hari semalam dan menempatkan seramai 619 mangsa daripada 149 keluarga,” ujarnya. – KOSMO! ONLINE.


Polis rampas 696 kg dadah bernilai RM25.3 juta
Oleh NOR AZIAH MAT NOH

3 Jun 2022, 4:24 pm
KUALA LUMPUR – Polis melumpuhkan dua sindiket penyeludupan dan pengedaran dadah menerusi tiga serbuan dengan merampas 696 kilogram (kg) dadah bernilai RM25.3 juta di Selangor dan Kedah.
Difahamkan, Jabatan Siasatan Jenayah Narkotik (JSJN) Bukit Aman dan JSJN Selangor menjalankan serbuan itu pagi semalam dan awal pagi tadi.
“Serbuan pertama dijalankan pada pukul 2.30 pagi itu berjaya menahan seorang lelaki berusia 40 tahun.
“Hasil serbuan itu polis merampas syabu seberat 404.3 kg, heroin (7.7 kg) dan pil ekstasi (35.3 kg),” katanya pada sidang akhbar di Ibu Pejabat Polis Bukit Aman, di sini hari ini.
Mengulas lanjut, dua serbuan terakhir dijalankan pada pukul 12.50 pagi tadi bersama JSJN Selangor dan Kedah yang membawa kepada penahanan empat suspek termasuk seorang wanita berusia 25 hingga 39 tahun.
Jelasnya, serbuan itu membawa kepada rampasan syabu seberat 248.7 kg bernilai RM8.95 juta menjadikan jumlah keseluruhan bahan terlarang yang dirampas seberat 696kg bernilai RM25.3 juta.

Menurut Ayob, kedua-dua sindiket itu aktif sejak hujung tahun lalu dengan menjadikan premis kediaman sebagai tempat menyimpan dadah sebelum diseludup ke negara jiran.
Tambahnya, sindiket dipercayai mendapatkan bekalan dadah dari sempadan Thailand, Laos dan Myanmar.
“Kesemua suspek kini direman bagi membantu siasatan di bawah Seksyen 39(b) Akta Dadah Berbahaya 1952,” ujarnya. – KOSMO! ONLINE


Cuti sekolah bermula, trafik sesak ke Pantai Timur
Oleh KOSMO!

3 Jun 2022, 4:35 pm
PETALING JAYA – Aliran trafik sesak berikutan peningkatan kenderaan sempena cuti sekolah dilaporkan berlaku di Lebuh Raya Kuala Lumpur-Karak.
Menurut laporan di Twitter Lembaga Lebuhraya Malaysia (LLM), trafik kini perlahan di Lebuh Raya Pantai Timur (LPT 1).
“Trafik perlahan di hentian sebelah Lanchang ke Karak.
“Keadaan jalan juga perlahan ketika ini sebelum keluar dan masuk Plaza Tol Karak (kedua-dua arah),” katanya di sini tadi.
Sementara itu di Lebuh Raya Pantai Timur 2 (LPT 2), trafik perlahan sebelum keluar Plaza Tol Kuala Terengganu ke arah Pusat Bandar.
Di Plaza Tol Gombak pula dilaporkan keadaan trafik perlahan di kedua-dua arah. – KOSMO! ONLINE


Ramai puji Aliff Syukri beri duit pada warga emas
Oleh KOSMO!

3 Jun 2022, 4:17 pm
PETALING JAYA – Usahawan kontroversi, Datuk Seri Aliff Syukri sekali lagi menarik perhatian orang ramai apabila mendermakan sejumlah wang kepada seorang warga emas.
Menerusi video berdurasi 35 saat yang dikongsi semula di Facebook Kepala Berputar memaparkan, Aliff Syukri memasukkan beberapa keping wang kertas ke dalam bekas makanan untuk diberikan kepada seorang warga emas yang sedang menjamu selera di kaki lima.
Warga emas itu kemudian dilihat gembira apabila mengetahui kandungan di dalam bekas makanan tersebut.
Rata-rata pengguna media sosial memuji tindakan usahawan tersebut dan mencadangkan agar kandungan seperti itu diperbanyakkan berbanding merakam video kontroversi.
“Macam ini kan bagus, saya sokong 100 peratus. Tapi kalau buat ‘content’ joget dengan sotong memang aku kecam,” kata Khaidir.
“Sebak tengok, bukan semua orang senang. Rezeki pak cik ini, Allah sebaik-baik perancang,” kata Rohani.

“Ramai dah buat ‘content’ begini. Bagus juga, daripada yang merepek macam lagu raya Datuk itu,” kata Nasir.
Bagaimanapun, ada juga pengguna media sosial yang mempertikaikan tindakan usahawan itu merakam dan memuat naik video yang mendedahkan wajah warga emas tersebut.
“Nak sedekah bagus tapi tolong kaburkan wajah penerima sebab dalam islam kita wajib jaga aib orang,” kata Komando.
“Bukan nak kecam, cuma kalau boleh elakkanlah rakam-rakam. Dah jadi trend pula,” kata Akim.
Sehingga kini, video tersebut telah ditonton lebih 63,000 kali dan mendapat lebih 100 komen. – KOSMO! ONLINE


BNN musnah 5 hektar ladang ganja di Aceh
Oleh KOSMO!

3 Jun 2022, 4:00 pm
JAKARTA – Sebuah ladang ganja seluas lima hektar yang terletak di kawasan Hutan Pergunungan Leuser, daerah Blangkejeren, dalam wilayah Aceh telah dimusnahkan oleh Badan Narkotik Nasional (BNN) Indonesia, lapor laman berita Merdeka.com semalam.
BNN bekerjasama dengan Agensi Maklumat Geospatial (BIG) dan Agensi Penyelidikan dan Inovasi Kebangsaan (BRIN) ketika melakukan kerja-kerja pemusnahan.
Menurut laman berita Antara News, ladang ganja seluas lima hektar itu ditemui oleh pasukan BNN pada 24 Mei lalu.
Aktiviti pemusnahan telah dilakukan di bawah pimpinan Timbalan Pengarah Narkotik Pemberantasan BNN, Brigedier Jeneral Roy Hardi Siahaan.
“BNN juga bekerjasama dengan BNN daerah Gayo Lues, Kejaksaan Negeri, Polis dan Unit Polis Perkhidmatan Awam (Satpol) daerah Gayo Lues untuk mengerahkan seramai 143 kakitangan.
“Kerjasama pasukan berjaya memusnahkan 20,000 batang pokok ganja dengan jumlah berat 10 tan,” kata Roy Hardi.

Sambutan Hari Anti-Narkotik Antarabangsa (HANI) yang jatuh 26 Jun pada setiap tahun menjadi momentum kepada keprihatinan masyarakat dunia dalam menangani isu penyalahgunaan dan pengedaran dadah secara haram.
Menjelang sambutan HANI 2022, BNN sedang mempergiat usaha membanteras penyalahgunaan dadah melalui pelbagai cara termasuk pemusnahan ladang ganja. – Agensi


Lebih 50,000 sukarelawan mencarum Perkeso
Oleh HARRITH HISHAM

3 Jun 2022, 4:03 pm
KUALA LUMPUR – Seramai 50,496 sukarelawan daripada tujuh agensi kerajaan telah mendaftar dan mencarum dengan Pertubuhan Keselamatan Sosial (Perkeso) di bawah Skim Keselamatan Sosial Pekerjaan Sendiri (SKSPS).
Agensi terbabit adalah Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM), Angkatan Pertahanan Awam Malaysia (APM), Jabatan Sukarelawan Malaysia (RELA), Jabatan Kemajuan Islam Malaysia (JAKIM) dan Jabatan Kebajikan Masyarakat (JKM).
Menteri Sumber Manusia, Datuk Seri M. Saravanan berkata, menerusi inisiatif ini, kerajaan menyediakan pembiayaan sepenuhnya caruman keselamatan sosial bagi empat kumpulan sasaran Orang Bekerja Sendiri (OBS).
“Ia merupakan sukarelawan agensi-agensi kerajaan, pekhidmat rumah ibadat Islam, penyelia dan petugas pemulihan komuniti dan anggota berstatus (kontrak) bagi sektor awam.
“Kempen mencarum ini juga bermatlamat untuk meningkatkan kesedaran golongan sukarelawan mengenai kepentingan perlindungan keselamatan sosial, selain menggalakkan mereka mencarum dengan Perkeso,” katanya pada sidang akhbar selepas Majlis Pelancaran Kempen Mencarum Perkeso Untuk Sukarelawan ATM, PDRM, APM, APMM, Rela, Jakim dan JKM di Hotel Royale Chulan, hari ini.
Hadir sama, Ketua Eksekutif Perkeso, Datuk Seri Dr. Mohammed Azman Aziz Mohammed dan Pengerusi Lembaga Perkeso, Tan Sri Dr. Mohamed Haniffa Abdullah.

Beliau berkata, sehingga 22 April lalu seramai 335,205 pencarum aktif daripada golongan OBS mendaftar dan mencarum SKSPS.
“Perkeso juga sudah membayar pampasan lebih RM6.4 juta kepada 3,370 penerima faedah dalam kalangan OBS di bawah Skim Keselamatan Sosial Pekerjaan Sendiri.
“Jumlah tersebut termasuk seramai 405 penerima Faedah Orang Tanggungan (FOT) yang diterima oleh waris OBS bagi kes yang melibatkan kematian semasa menjalankan aktiviti pekerjaan sendiri.” ujarnya. – KOSMO! ONLINE


P. Pinang mulakan proses pra-kelayakan bagi komponen LRT Bayan Lepas
Oleh SAFINA RAMLI

3 Jun 2022, 3:19 pm
GEORGE TOWN – Kerajaan negeri Pulau Pinang akan memulakan proses pra-kelayakan bagi mengenal pasti syarikat-syarikat yang berminat dan berkelayakan bagi melaksanakan komponen Transit Aliran Ringan (LRT) Bayan Lepas pada suku kedua tahun ini.
Pengerusi Jawatankuasa Infrastruktur dan Pengangkutan negeri, Zairil Khir Johari berkata, proses tersebut kemudiannya disusuli dengan Request For Proposal (RFP) dalam suku ketiga tahun ini di mana kerajaan negeri akan mempelawa syarikat yang berminat dan mempunyai pengalaman untuk mengemukakan cadangan mereka.
”Kerajaan negeri akan melantik syarikat yang paling layak dan sesuai untuk melaksanakan komponen ini.
”Selain cadangan dari segi teknikal, syarikat yang menyertai RFP juga dikehendaki mencadangkan model pembiayaan bagi melaksanakan komponen LRT,” katanya dalam sidang Dewan Undangan Negeri (DUN) di sini hari ini.
Menurut beliau, sebagai contoh, pembida boleh mencadangkan kaedah pembayaran balik (recoupment) seperti hak pembangunan, pertukaran tanah (land swap), hasil pengiklanan, dan pendapatan farebox (tambang).
Dalam pada itu, Zairil berkata, selain menggunakan proses RFP untuk mendapatkan cadangan dan model pembiayaan, kerajaan negeri juga meneruskan usaha memohon peruntukan daripada Kerajaan Pusat melalui Rolling Plan Ke-3 dalam Rancangan Malaysia Ke-12.  – KOSMO! ONLINE.


UEM Sunrise, Affin Bank tawar bayaran bulanan rendah beli rumah
Oleh MOHD RIDZAUDDIN ROSLAN

3 Jun 2022, 3:01 pm
PETALING JAYA- Pemaju hartanah, UEM Sunrise menjalankan jalinan kerjasama dengan Affin Bank bagi menawarkan penyelesaian kewangan kepada pembeli rumah menerusi pelaksanaan kempen ‘Home Step Fast/i’ yang dilancarkan baru-baru ini.
Ketua Pegawai Eksekutif UEM Sunrise, Suffian Abdullah berkata, menerusi kempen tersebut, pihaknya bakal menawarkan bayaran bulanan lebih rendah kepada pembeli dalam tempoh lima tahun selain penawaran margin pinjaman menarik.
“Kami begitu memahami bahawa pembelian rumah mungkin menakutkan terutamanya bagi pembeli pertama kerana mereka bukan sahaja perlu memilih pemaju terbaik malah pilihan pinjaman kewangan yang begitu banyak.
“Menerusi kempen ini, pembeli juga boleh menukarkan mod pinjaman kepada konsep simpanan bagi memudahkan mereka yang memerlukan dana kecemasan selain mahukan faedah sewa lebih sambil mengekalkan aliran tunai,” katanya dalam satu kenyataan di sini tadi.
Jelasnya, kempen terbabit turut menawarkan kelebihan tanpa tempoh terkunci serta tiada yuran penyelesaian awal untuk pembeli sekali gus dilihat sesuai buat mereka yang mahu menyelesaikan pinjaman secara cepat.
“Kempen ini meliputi pelbagai projek perumahan di bawah UEM Sunrise termasuk di bahagian selatan tanah air seperti Aspira ParkHomes, Aspira Gardens, Aspira LakeHomes, Estuari Gardens selain Senadi Hills yang terletak di Iskandar Puteri.

“Di kawasan Lembah Klang pula, projek terlibat antaranya KAIA Heights, Residensi Solaris Parq, Residensi Astrea selain Verdi Econdominiums di Cyberjaya,” jelasnya. -KOSMO! ONLINE.


Permohonan panggil Arul Kanda jadi saksi 14 Jun
Oleh NORLIZAH ABAS

3 Jun 2022, 3:06 pm
KUALA LUMPUR – Mahkamah Tinggi di sini menetapkan 14 Jun ini bagi mendengar permohonan pihak pendakwaan untuk memanggil bekas Ketua Pegawai Eksekutif (CEO) 1Malaysia Development Berhad (1MDB), Arul Kanda Kandasamy sebagai saksi perbicaraan kes pindaan laporan akhir pengauditan 1MDB.
Arul Kanda merupakan tertuduh dalam kes itu kerana turut didakwa bersubahat dengan Datuk Seri Najib Tun Razak untuk meminda laporan audit syarikat itu bagi mengelakkan bekas Perdana Menteri dikenakan tindakan undang-undang.
Permohonan yang sepatutnya didengar di hadapan Hakim Mohamed Zaini Mazlan hari ini ditangguhkan lagi selepas peguam utama, Tan Sri Dr. Muhammad Shafe Abdullah tidak hadir pada prosiding itu kerana disahkan positif Covid-19.
Peguam Wan Aizuddin Wan Mohammed ketika ditemui wakil media di luar mahkamah memaklumkan, Muhammad Shafee memperoleh keputusan  Ujian Real-Time Reverse Transcription-Polymerase Chain Reaction (RT-PCR) pada Selasa lalu.
“Tarikh pendengaran hari ini dilapangkan. Hakim (Mohamed Zaini Mazlan) mahu mendengar permohonan ini didengar secepat mungkin, jadi satu tarikh tambahan ditetapkan iaitu 14 Jun ini, “ katanya. – KOSMO! ONLINE.


Ladang ternakan didenda RM15,000 tipu gred telur
Oleh DIYANATUL ATIQAH ZAKARYA

3 Jun 2022, 3:24 pm
MELAKA – Padah menjual telur dengan saiz gred palsu, sebuah syarikat ladang ternakan didenda RM15,000 oleh Mahkamah Sesyen di sini hari ini selepas mengaku salah atas perbuatan itu, tahun lalu.
Hakim, Nariman Badruddin menjatuhkan hukuman itu terhadap syarikat Ladang Ternakan Prudence Sdn. Bhd. yang membuat pengakuan tersebut selepas pertuduhan dibacakan oleh jurubahasa mahkamah.
Mengikut pertuduhan, syarikat tersebut didapati telah membekalkan 50 unit LTP Corn Egg Gred B 30’S yang menggunakan suatu perihal dagangan palsu berkaitan saiz telur ayam gred B yang tidak mengikut Malaysian Standard MS680:2013.
Tindakan itu dilakukan pada pukul 10.48 pagi di sebuah pasar raya Angee Wholesale Sdn. Bhd. di dalam daerah Melaka Tengah pada 22 Oktober 2021.
Bagi kesalahan itu, syarikat terbabit didakwa mengikut Seksyen 5(1)(b) Akta Perihal Dagangan 2011 dan dibaca bersama Seksyen 6(1)(b) akta sama dan boleh dihukum di bawah Seksyen 5(1)(A) akta sama.
Sabit kesalahan, denda sehingga RM250,000 boleh dikenakan dan tidak lebih RM500,0000 bagi kesalahan kedua atau berikutnya.

Mengikut fakta kes, kesalahan itu dikesan selepas sepasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Melaka membuat serbuan di pasar raya terbabit dan mengesyaki telur ayam dilabelkan dengan gred B sebenarnya adalah gred D.
Pemeriksaan uji timbang dilakukan dan bacaan timbangan telur berkenaan adalah antara 0.50 sehingga 0.56 gram di mana berat tersebut tidak mencukupi untuk dilabelkan dengan gred B seperti ditetapkan Malaysian Standard Fresh Chicken Eggs-Specification MS680:2013.
Hasil siasatan lanjut mendapati, kesemua bekalan telur itu telah diperolehi daripada Ladang Ternakan Prudence Sdn. Bhd.
Terdahulu, wakil syarikat merayu hukuman diringankan dengan alasan telah mengakui kecuaian dilakukan dan perkara itu adalah pertama kali berlaku sepanjang 10 tahun menjalankan perniagaan, selain berdepan cabaran kenaikan kos operasi.
Pegawai Pendakwa KPDNHEP, Muhamad Ashraf Nashrudddin Ahmad Nazri bagaimanapun memohon hukuman setimpal sebagai pengajaran.
Mahkamah kemudian memerintahkan syarikat tersebut membayar denda sebanyak RM15,000 atau penjara terhadap pemilik premis selama tiga bulan jika gagal bayar. – KOSMO! ONLINE.


Harga 10,000 barang makanan di Jepun dijangka meningkat
Oleh KOSMO!

3 Jun 2022, 3:00 pm
TOKYO – Satu kaji selidik mendapati lebih harga 10,000 produk makanan di Jepun akan meningkat secara purata 13 peratus pada tahun ini  yang didorong peningkatan kos bahan mentah di samping susut nilai mata wang yen, lapor agensi berita Kyodo News kelmarin.
Kaji selidik oleh firma penyelidikan kredit, Teikoku Databank Ltd. itu mendapati sebanyak 105 syarikat pengeluar makanan utama telah menaikkan harga 6,285 produk pada bulan ini, manakala harga 4,504 barangan lain  dijangka meningkat bermula Julai ini.
Pandemik Covid-19 dan perang berterusan di Ukraine menyebabkan sebilangan besar syarikat di  Jepun menjual produk pada harga lebih tinggi susulan peningkatan kos terutamanya  gandum dan minyak mentah.
Menurut Jabatan Pertanian Amerika Syarikat, Rusia yang merupakan pengeksport gandum terbesar dunia diikuti Ukraine membentuk kira-kira 30 peratus bekalan gandum dunia.
Harga purata yang ditetapkan Kementerian Perladangan Jepun untuk menjual gandum import kepada syarikat-syarikat pengilang negara itu meningkat sebanyak 17.3 peratus sejak April lalu.
Situasi diburukkan lagi oleh susut nilai mata wang yen yang mengakibatkan kos import bahan mentah meningkat sekali gus  membawa kepada peningkatan kos pengeluaran.

Menurut kaji selidik bank data Teikoku, syarikat-syarikat tempatan cuba meminimumkan impak kenaikan kos kepada pengguna menerusi kaedah ‘kenaikan harga tersembunyi’, di mana saiz produk dikurangkan tanpa menaikkan harga.
Namun, kenaikan kos bahan mentah seperti  gandum  dilihat melebihi daripada yang mampu diserap oleh peniaga.
Kaji selidik yang sama turut mendedahkan bahawa minuman beralkohol dan  minuman lain dijangka  mengalami kenaikan harga terbesar iaitu purata 15 peratus, didorong oleh peningkatan kos gandum dan pembungkusan botol.
Harga makanan proses pula bakal meningkat sekitar 14 peratus,  gula-gula naik 12 peratus, serbuk perasa bertambah  11 peratus dan roti meningkat sembilan peratus.
Teikoku Databank berkata, syarikat-syarikat berkemungkinan besar tidak dapat menyerap kenaikan kos bahan mentah manakala  harga pelbagai barangan dijangkan meningkat lagi dalam masa setahun. – Agensi


Rumpai laut terbesar dunia seluas 180 km
Oleh KOSMO!

3 Jun 2022, 2:00 pm
CANBERRA – Sepasukan penyelidik menemui tumbuhan terbesar di dunia di perairan Australia Barat yang meliputi kawasan lebih 160 kilometer dan hidup selama beribu-ribu tahun, lapor agensi berita United Press International kelmarin.
Berdasarkan kajian yang diterbitkan dalam jurnal Proceedings of the Royal Society B itu, rumpai laut Posidonia australis atau dikenali sebagai rumpai reben, tumbuh di kawasan seluas 180 kilometer di dasar laut Shark Bay dan dianggarkan berusia kira-kira 4,500 tahun.
Pasukan penyelidik  Universiti Australia Barat  (UWA) itu pada awalnya, merancang untuk membuat kajian mengenai kepelbagaian genetik di kawasan tersebut, namun menemui sejenis tumbuhan  di perairan cetek yang disinari matahari.
Salah seorang penyelidik berkenaan, Jane Edgeloe berkata, pasukannya mengambil sampel rumpai laut dari persekitaran di pantai tersebut.
“Hasilnya amat menakjubkan. Hanya terdapat satu jenis  tumbuhan yang tumbuh di kawasan sepanjang 180 kilometer di Shark Bay, menjadikannya tumbuhan terbesar dunia yang telah dikenal pasti,” katanya.
Rumpai laut itu  tidak membiak, sebaliknya berasal daripada anak benih tunggal yang membesar selama beribu-ribu tahun.

Ia juga merupakan sejenis poliploid yang mengandungi 100 peratus genom berasal daripada induk dan bukannya berkongsi 50 peratus genom.
“Tumbuhan poliploid kebiasaannya tumbuh di habitat-habitat yang mempunyai persekitaran melampau, tidak boleh menghasilkan biji benih baharu, namun boleh terus tumbuh jika dibiarkan tanpa gangguan.
“Inilah apa yang berlaku kepada rumpai laut gergasi ini,” kata penulis kanan kajian tersebut,  Elizabeth Sinclair. – Agensi


Pemain bola sepak rogol gadis dilepaskan dengan jaminan polis
Oleh MUHAMMAD AYMAN GHAFFA

3 Jun 2022, 3:36 pm
KOTA BHARU – Seorang pemain bola sepak liga tanah air yang ditahan bagi membantu siasatan kes merogol gadis pada minggu lalu dilepaskan dengan jaminan polis hari ini selepas lima hari direman.
Pemangku Ketua Polis Kelantan, Datuk Muhamad Zaki Harun berkata, pihaknya sedang melengkapkan kertas siasatan berhubung kes itu sebelum dirujuk kepada Timbalan Pendakwa Raya dalam masa terdekat.
Siasatan dijalankan mengikut Seksyen 376 Kanun Keseksaan.
Terdahulu, suspek yang berusia 28 tahun direman selama empat hari bermula Isnin lalu bagi membantu siasatan.
Kosmo! sebelum ini melaporkan seorang pemain bola sepak dicekup selepas dipercayai merogol gadis yang juga rakannya di sebuah rumah di daerah ini pada Ahad lalu.
Siasatan awal mendapati, kejadian berlaku pada pukul 12.30 tengah hari ketika mangsa yang bekerja sebagai jurujual berada seorang diri di rumahnya.

Mangsa dikatakan cuba melawan dan menjerit meminta tolong, namun semua ahli keluarganya tiada di rumah.
Gadis itu dihantar ke Hospital Raja Perempuan Zainab II di sini dan pemeriksaan lanjut mendapati ada kesan koyakan baharu pada kemaluan mangsa. – KOSMO! ONLINE.


Bilangan hari tanpa hujan lebih banyak hingga November
Oleh NUR HUDA MUSA

3 Jun 2022, 3:28 pm
PETALING JAYA – Kebanyakan tempat di seluruh negara akan mengalami bilangan hari tanpa hujan lebih banyak daripada bilangan hari hujan.
Menurut laporan tinjauan cuaca yang dikeluarkan Jabatan Meteorologi Malaysia (MetMalaysia), keadaan itu berlaku susulan negara pada masa ini berada dalam musim Monsun Barat Daya yang telah bermula pada 14 Mei 2022 dan dijangka berterusan sehingga pertengahan September 2022.
Bagaimanapun katanya, hujan lebat berserta angin kencang dan petir berikutan fenomena garis badai (squall line) masih boleh berlaku di pantai barat Semenanjung dan barat Sabah pada awal pagi.
“Garis badai adalah garisan ribut petir yang terbentuk akibat penumpuan angin dan boleh berlarutan sehingga beberapa jam.
“Pada bulan Jun 2022, kebanyakan negeri di Semenanjung akan menerima hujan pada paras
purata antara 100 milimeter (mm) hingga 250 mm kecuali di Perlis, Kedah, Pulau Pinang, Perak, Selangor, Kuala Lumpur, Putrajaya, Cameron Highlands dan sebahagian Negeri Sembilan, Melaka serta Kelantan yang dijangka menerima hujan sedikit bawah purata iaitu sekitar 50 mm hingga 200 mm.” katanya.
Selain itu di Sarawak, dijangka menerima hujan pada paras purata antara 150 mm hingga 300
mm manakala negeri Sabah dan Wilayah Persekutuan Labuan juga dijangka menerima hujan pada paras purata antara 100 mm hingga 350 mm.

“Pada bulan Julai 2022, Semenanjung Malaysia dijangkakan akan menerima hujan pada paras
purata antara 50 mm hingga 300 mm.
“Negeri Sarawak dijangka menerima hujan pada paras purata antara 150 mm hingga 350 mm kecuali di Kuching, Samarahan, Sri Aman dan Betong yang dijangkakan menerima hujan sedikit melebihi purata iaitu antara 250 mm hingga 300 mm Negeri Sabah dan Wilayah Persekutuan Labuan pula dijangka menerima hujan pada paras purata antara 100 mm hingga 350 mm.
“Bagi bulan Ogos pula, kebanyakan negeri di Semenanjung dijangka akan menerima hujan pada paras purata antara 50 mm hingga 400 mm kecuali di timur Kelantan dan utara Terengganu yang dijangka menerima hujan sedikit bawah purata iaitu antara 100 mm hingga 200 mm manakala di selatan Johor pula dijangka menerima hujan sedikit melebihi purata iaitu sekitar 250 mm hingga 300 mm,” jelasnya.
Sementara di Sarawak dijangka menerima hujan pada paras purata iaitu antara 150 mm
hingga 350 mm, kecuali di Kuching, Samarahan, Sri Aman yang dijangkakan menerima hujan
melebihi purata iaitu sekitar 350 mm hingga 400 mm manakala di Betong, Sarikei dan Sibu pula
dijangka menerima hujan sedikit melebihi purata iaitu sekitar 250 mm hingga 300 mm.
Di Sabah pula dan Wilayah Persekutuan Labuan dijangka menerima hujan pada paras purata antara 100 mm hingga 350 mm.
MetMalaysia memaklumkan, pada bulan September nanti pula, kebanyakan negeri di Semenanjung dijangka akan menerima
hujan pada paras purata antara 100 mm hingga 450 mm kecuali di timur Kelantan dan utara
Terengganu yang dijangka menerima hujan sedikit bawah purata iaitu sekitar 100 mm hingga
200 mm manakala di selatan Johor dijangka menerima hujan sedikit melebihi purata iaitu sekitar 250 mm hingga 300 mm.
“Pada bulan Oktober 2022, Negara dijangkakan berada dalam fasa Peralihan Monsun dan
kebanyakan negeri di Semenanjung dijangka akan menerima hujan pada paras purata antara
100 mm hingga 450 mm.
“Manakala pada bulan November, corak cuaca dijangkakan dipengaruhi oleh Monsun Timur Laut yang kebiasaannya bermula pada pertengahan bulan ini. Sehubungan itu, kebanyakan negeri di
Semenanjung dijangka akan menerima hujan pada paras purata antara 200 mm hingga 800 mm,” katanya.- KOSMO! ONLINE


Amber Heard mahu buat rayuan, peguam sahkan aktres sudah pokai
Oleh KOSMO!

3 Jun 2022, 2:21 pm
BANDAR RAYA NEW YORK – Bintang Aquaman, Amber Heard tidak mempunyai wang untuk membayar denda sebanyak AS$10.4 juta (RM45 juta) kepada bekas suaminya, Johnny Depp, lapor akhbar New York Post, semalam.
Perkara itu didedahkan oleh peguam belanya dalam kes saman fitnah pelakon itu sekali gus mengesahkan sumber akhbar The Washington Post bahawa Heard sudah muflis.
Situasi kewangan terkini Heard adalah disebabkan bayaran guaman yang tinggi, perbelanjaan mewah sebelum ini dan kehilangan beberapa kontrak selaku duta produk tersohor.
Antara produk yang telah menarik semula kontrak bersama Heard adalah jenama kosmetik popular, L’oreal.
“Benar, Amber kini pokai dan tidak mempunyai sebarang cara untuk membayar denda yang ditetapkan mahkamah atas kekalahannya kepada Johnny,” kata peguam Heard, Elaine Bredehoft semasa wawancara bersama stesen penyiaran NBC.
Heard kini sedang dalam proses membuat rayuan membantah keputusan juri yang berpihak kepada Depp.

Berita berkaitan: Johnny Depp menang saman fitnah terhadap Amber Heard
Bredehoft berkata keputusan juri pada Rabu lalu menghantar mesej yang mengerikan mengenai layanan wanita yang tampil dengan dakwaan penderaan rumah tangga.
“Salah satu perkara pertama yang Heard selepas tewas kes ini adalah ‘Saya mohon maaf kepada semua wanita di luar sana. Ini adalah kemunduran untuk semua wanita di dalam dan di luar bilik mahkamah,” kata Bredehoft.
Sementara itu, beberapa sumber berkata Heard sudah beberapa kali terpaksa menukar perwakilan undang-undang dan kini bergantung pada polisi insurans rumahnya untuk menampung kos peguam semasanya dalam kes itu.
Kos guaman Heard kebanyakannya telah ditanggung oleh The Travelers Companies di bawah terma polisi insurans aktres itu, kata sumber.
Berita berkaitan: Menang lawan Amber Heard, Johnny Depp sifatkan ada kehidupan baharu
Depp masih berpotensi menuntut bayaran denda dengan menuntut gaji bekas isterinya daripada dua filem yang akan datang, mengutip aset atau merampas rumah Heard di Lembah Yucca California, kata pakar undang-undang.
Kediaman mewah yang dilengkapi tiga bilik tidur dan tiga bilik air itu bernilai AS$1 juta (RM4.3 juta).
Heard membelinya pada 2019 dengan harga AS$570,000 (RM2.5 juta) di bawah tabung amanah peribadi atas nama akauntannya, menurut rekod harta.
“Jika Heard tidak mempunyai wang maka jalan terakhir adalah menggadaikan segala harta dimiliki semasa dia meneruskan rayuan membantah keputusan juri,”kata Peguam Rayuan Virginia, Steven Emmert. – Agensi


Permintaan meningkat susulan kekurangan bekalan ubatan
Oleh SITI A'ISYAH SUKAIMI

3 Jun 2022, 3:13 pm
PUTRAJAYA – Pihak industri memaklumkan terdapat peningkatan permintaan yang mendadak bagi beberapa jenis ubat-ubatan seperti produk dengan bahan aktif paracetamol (rawatan demam dan sakit yang ringan), vitamin C serta ubat batuk dan selsema untuk kegunaan kanak-kanak.
Pengarah Kanan Perkhidmatan Farmasi Kementerian Kesihatan (KKM), Norhaliza A. Halim berkata, bagaimanapun pada masa ini, tiada produk yang mengalami gangguan bekalan secara menyeluruh kerana kebanyakan produk mempunyai alternatif daripada pelbagai jenama lain yang mempunyai indikasi yang sama.
“Pihak pengilang juga telah meningkatkan kapasiti pengeluaran bagi memenuhi permintaan yang tinggi.
“KKM sedang mendapatkan maklum balas lanjut daripada pihak industri berhubung status sebenar bekalan ubat-ubatan yang dihasilkan di Malaysia atau diimport serta isu-isu yang berkaitan dengannya,” katanya dalam kenyataan di sini hari ini.
Ia adalah hasil perjumpaan KKM melalui Program Perkhidmatan Farmasi bersama pihak industri farmaseutikal iaitu Malaysian Organisation of Pharmaceutical Industries (MOPI), Pharmaceutical Association of Malaysia (PhAMA) dan Malaysia Association of Pharmaceutical Suppliers (MAPS) semalam.
Mengulas lanjut, beliau berkata, pemantauan ketat dan penyelesaian terhadap setiap isu yang dialami akan diteliti melalui komunikasi berterusan antara KKM dan pihak industri farmaseutikal bagi memastikan kesinambungan bekalan ubat-ubatan berkualiti, selamat dan berkesan kepada rakyat Malaysia.

Terdahulu, media melaporkan isu kekurangan bekalan ubat-ubatan dan bahan mentah bagi produk farmaseutikal yang dikatakan melibatkan ubat-ubatan untuk rawatan demam, selsema dan batuk, sakit tekak, antibiotik, ubat tahan sakit serta ubat-ubatan bagi mengurangkan gejala penyakit kaki, tangan dan mulut (HFMD). -KOSMO! ONLINE.


NSL: Johor Jewels dalam kelas tersendiri
Oleh MUHAMMAD ZUHAILY BADLISHAH

4 Jun 2022, 11:26 pm
KUALA LUMPUR – Naib juara musim lalu, Johor Jewels ternyata terlalu unggul untuk disaingi Pahang Tulips apabila menang bergaya 75-34 pada aksi Sooka Netball Super League (NSL) 2022 di Stadium Juara, Bukit Kiara hari ini.
Kejayaan itu terus meletakkan Johor Jewels sebagai pencabar utama kepada juara bertahan, Kuala Lumpur (KL) Wildcats untuk bersaing merebut kejuaraan musim ini.
Kedua-dua pasukan berjaya mencatat kemenangan bersih daripada dua perlawanan mereka setakat ini sekali gus menjadikan perebutan semakin sengit antara dua seteru utama itu.
Sebelum bermula perlawanan, Pahang Tulips dilihat seakan-akan mampu untuk mencipta kejutan ke atas Johor Jewels dengan kehadiran penyerang utama skuad kebangsaan, Norashikin Kamal Zaman.
NORASHIKIN (kanan) sentiasa dikawal ketat oleh Gayani (kiri) setiap kali mahu menghasilkan jaringan buat Pahang Tulips dalam aksi NSL di Stadium Juara hari ini. – AFIQ RAZALI
Situasi sebaliknya berlaku apabila Johor Jewels mengganas sebaik perlawanan bermula menerusi ketajaman penyudah An Najwa Azizan.
Kehadiran import dari Sri Lanka, Gayani Samanthika Dissanayake juga menjadi faktor utama kejayaan skuad bimbingan Fazira Mesnan itu apabila dia berjaya menyukarkan Norashikin melakukan jaringan buat Pahang Tulips.

Bukan itu sahaja, Pahang Tulips turut berdepan kesukaran dari bahagian tengah untuk menghantar bola ke Norashikin dan Siti Maisarah Afandi kerana sering kali berjaya dipatahkan oleh pemain-pemain Johor Jewels.
Kini, Johor Jewels berpeluang untuk mengukuhkan kedudukan mereka sebagai pendahulu liga sepusingan NSL jika berjaya menewaskan Perak Phoenix dalam aksi ketiga esok.
Dalam masa sama, Johor Jewels juga perlu mengharapkan KL Wildcats tewas kepada pasukan tempat ketiga musim lalu, Selangor Angels dalam satu lagi aksi yang berlangsung esok. – KOSMO! ONLINE


Gempa bumi kuat gegar Kepulauan Tonga
4 Jun 2022, 10:52 pm
PETALING JAYA – Gempa bumi kuat bermagnitud 6.0 skala Ritcher dilaporkan berlaku di Kepulauan Tonga sebentar tadi.
Jabatan Meteorologi Malaysia (MetMalaysia) berkata, pusat gempa bumi terbabit terletak 17.9 darjah Selatan dan 175.0 darjah Barat.
“Kejadian gempa bumi kuat itu berlaku pada pukul 9.07 malam dengan jarak 690 kilometer (km) Timur dari Laucala, Fiji.
“Gempa bumi tersebut dilaporkan berlaku dengan kedalaman 238 km, bagaimanapun tiada ancaman tsunami kepada Malaysia,” ujarnya dalam satu kenyataan sebentar tadi. – KOSMO! ONLINE.


Wanita diserang babi hutan semasa berjemur di tepi pantai
Oleh KOSMO!

4 Jun 2022, 10:00 pm
MADRID – Seorang wanita telah digigit oleh seekor babi hutan liar yang mengamuk ketika sedang berjemur di pantai di Costa del Sol, Sepanyol, lapor akhbar Metro UK semalam.
Haiwan yang tampak keliru itu dirakam berlari keluar dari pesisir pantai dan menyerbu ke arah wanita berusia 67 tahun itu sebelum penyelamat segera membunyikan penggera.
Perkhidmatan kecemasan telah dipanggil ke pantai El Albir kira-kira pukul 11 pagi (waktu tempatan) manakala penyelamat menghalau haiwan itu daripada mendekati pengunjung.
Wanita itu kemudian mendapatkan rawatan di pusat kesihatan tempatan setelah mengalami kecederaan kecil pada kakinya. Dia diberi antibiotik untuk mencegah jangkitan.
Babi hutan itu telah dikesan oleh kru bot yang memaklumkan kepada pengawal pantai kerana gagal menangkapnya.
Ia dipercayai datang dari Taman Semula Jadi Serra Gelada yang terletak di bandar Benidorm, Alfaz del Pi and Altea.

Keberadaan haiwan itu ketika ini masih tidak diketahui. – Agensi


B.O.S ‘kuasai’ gelanggang NSL 2022
Oleh MUHAMMAD ZUHAILY BADLISHAH

4 Jun 2022, 11:29 pm
KUALA LUMPUR – Suasana aksi terakhir saingan hari kedua Sooka Netball Super League (NSL) 2022 di Stadium Juara, Bukit Kiara hari ini bertukar meriah dengan kehadiran ultras dari Johor, Boys Of Straits (B.O.S).
Kehadiran B.O.S tidak lain tidak bukan bagi memberikan sokongan padu kepada finalis musim lalu, Johor Jewels yang kini disebut-sebut sebagai pilihan utama untuk menjuarai edisi kedua kali ini.
“Sebab bola sepak tengah free (rehat) sekarang, jadi kami datang dari Johor untuk memberikan sokongan kepada pasukan bola jaring (Johor Jewels),” kata salah seorang ahli kumpulan B.O.S.
Ternyata, sokongan padu daripada kumpulan penyokong itu memberikan motivasi tambahan kepada barisan pemain Johor Jewels yang berjaya menampilkan kelas tersendiri menerusi kemenangan 75-34 ke atas Pahang Tulips.
Apa tidaknya, alunan gendang dan nyanyian lagu daripada B.O.S sepanjang 60 minit perlawanan itu secara tidak langsung membakar semangat anak-anak buah Fazira Mesnan dalam aksi tersebut. – KOSMO! ONLINE


NSL: Strategi KL Wildcats terlalu ampuh
Oleh MUHAMMAD ZUHAILY BADLISHAH

4 Jun 2022, 9:48 pm
KUALA LUMPUR – Juara bertahan, Kuala Lumpur (KL) Wildcats tidak diberikan laluan mudah apabila terpaksa bekerja keras untuk menewaskan Negeri Sembilan (NS) Venom di Stadium Juara, Bukit Kiara sebentar tadi.
KL Wildcats juga terpaksa menampilkan corak permainan pantas untuk menyaingi intensiti tinggi yang ditunjukkan NS Venom sebelum menang 62-31 pada aksi kedua Sooka Netball Super League (NSL) 2022.
Faktor utama kejayaan itu adalah disebabkan percaturan bijak ketua jurulatih KL Wildcats, Norizan Rajab membuat penggiliran pemain bagi memastikan anak-anak buahnya sentiasa berada beberapa langkah di hadapan NS Venom.
Hasilnya, KL Wildcats berjaya menguasai sepenuhnya gelanggang pada dua suku masa terakhir untuk melebarkan penguasaan jauh mengatasi NS Venom yang pada awalnya dilihat berupaya mencabar gergasi tanah air itu.
KL WILDCATS (jersi biru) berada pada landasan tepat untuk mempertahankan kejuaraan selepas memenangi dua perlawanan berturut-turut setakat ini. – AFIQ RAZALI
Tonggak KL Wildcats, Nurul Adha Abu Bakar mengakui, NS Venom bermain dengan bagus dan berjaya memberikan tentangan sengit serta menyukarkan mereka untuk menghasilkan jaringan.
“Corak permainan mereka (NS Venom) meningkat jika dibandingkan ketika kami melakukan beberapa aksi persahabatan sebelum ini. Ia sesuatu yang bagus buat mereka sebenarnya.

“Sejak musim lalu lagi corak permainan KL sentiasa melakukan perubahan demi perubahan supaya konsistensi perlawanan sama dari awal hingga tamat permainan.
“Sebab itu saya sangat berpuas hati dengan perlawanan hari ini. Semua pemain cuba berikan permainan terbaik walaupun bermain di luar posisi mereka,” katanya. – KOSMO! ONLINE


Nelydia Senrose buka tudung ketika bercuti Bali?
Oleh HARYATI KARIM

4 Jun 2022, 11:07 pm
PETALING JAYA – Selepas enam bulan berhijab penuh pelakon Nelydia Senrose membikin kejutan apabila dilihat membuka tudungnya ketika bercuti di Bali, Indonesia.
Difahamkan, pelakon drama Khilaf Asmara itu kini sedang bercuti di pulau peranginan terkenal itu bersama ahli keluarga, termasuk suaminya, Mohd. Hafez Halimi Abdul Hamid.
Menerusi beberapa keping gambar dan video yang dikongsikan sebuah akaun Instagram, Nelydia dilihat sedang bersantai dengan ahli keluarganya tanpa mengenakan tudung.

Nelydia kelihatan tidak lagi mengenakan hijab sewaktu bercuti di Bali.
Terdahulu, Nelydia mula berhijab selepas pulang daripada mengerjakan umrah sekitar enam bulan lalu.
Malah, imej bertudung Nelydia mendapat pujian ramai, termasuk ketika dia bercuti di Timur Tengah baru-baru ini.
Biarpun sudah mula berhijab, Nelydia enggan terlalu terburu-buru untuk memberi pengesahan bahawa telah bertudung sepenuhnya.

Akui Nelydia, dia sememangnya mahu ke arah itu (bertudung) tetapi tidak mahu bercakap lebih mengenainya.
Sebelum ini, kakaknya, aktres Uqasha Senrose menerima kecaman hebat apabila bertindak membuka tudung selepas tiga tahun berhijab. – KOSMO! ONLINE


Pembonceng maut terjatuh motosikal
Oleh ASLIZA MUSA

4 Jun 2022, 10:00 pm
KUALA KANGSAR – Seorang wanita maut selepas terjatuh dari motosikal yang diboncengnya di Kilometer 17, Jalan Kuala Kangsar-Manong berhampiran Kampung Lempor Hilir di sini hari ini.
Dalam kejadian sekitar pukul 12 tengah hari itu, mangsa, Zuriati Laza Nazeri, 39, meninggal dunia di tempat kejadian akibat kecederaan parah di kepala.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, berdasarkan siasatan awal, mangsa yang membonceng motosikal bersama saudara lelakinya itu dalam perjalanan dari arah Manong ke Kuala Kangsar.
Katanya, semasa melalui laluan yang sedang dalam pembinaan, penunggang berusia 59 tahun itu cuba memotong sebuah jentolak yang berada dalam kedudukan melintang.
“Motosikal itu cuba memotong jentolak tersebut dengan masuk ke laluan bertentangan dan semasa masuk semula ke laluan asal, kepala mangsa yang memakai helmet dipercayai bergesel dengan bahagian belakang jentera berkenaan.
“Kejadian itu menyebabkan mangsa terjatuh di atas jalan raya dan mengalami kecederaan parah. Mangsa disahkan meninggal dunia di tempat kejadian,” katanya di sini hari ini.

Menurut beliau, mayat mangsa dihantar ke Hospital Kuala Kangsar untuk bedah siasat manakala penunggang motosikal tidak cedera.
“Siasatan lanjut sedang dijalankan termasuk mengesan saksi bagi membantu siasatan. Kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE.


Swiatek juara Terbuka Perancis
Oleh KOSMO!

4 Jun 2022, 10:41 pm
PARIS – Pemain No.1 dunia, Iga Swiatek menepati ramalan selepas menjuarai saingan Terbuka Perancis dengan menewaskan bintang remaja Amerika Syarikat (AS), Coco Gauff sebentar tadi.
Pada saingan di Roland Garros itu, Swiatek yang baru berusia 21 tahun tidak mempunyai masalah untuk merekodkan kemenangan straight-set 6-1, 6-3 dalam tempoh 68 minit.
Keputusan tersebut menyaksikan atlet kelahiran Poland itu terus melebarkan rekod tanpa kalah dalam siri Jelajah WTA sebanyak 35 kemenangan berturut-turut musim ini.
Rekod yang dilakukan oleb Swiatek itu menyamai apa yang dilakukan oleh pemain tenis legenda AS, Venus Williams pada awal tahun 2000.
Lebih manis, ini adalah kemenangan kedua buat Swiatek pada kejohanan bertaraf Grand Slam di Roland Garros itu selepas mendominasi saingan edisi 2020.
Kejuaraan Terbuka Perancis adalah yang keenam berturut-turut yang diraih Swiatek pada siri Jelajah WTA musim ini. – AGENSI


Budaya membaca perlu diperkukuhkan – PM
Oleh HARRITH HISHAM

4 Jun 2022, 10:31 pm
KUALA LUMPUR – Kerajaan terus menyokong Pesta Buku Antarabangsa Kuala Lumpur (PBAKL 2022) serta sebarang aktiviti penerbitan buku sebagai perusahaan pendidikan bagi memperkukuh budaya membaca Keluarga Malaysia.
Perdana Menteri, Datuk Seri Ismail Yaakob berkata, dalam usaha memandaikan bangsa, budaya membaca harus dipupuk secara berterusan.
“Kita boleh mencontohi masyarakat Jepun yang terkenal dengan sikap mereka yang suka membaca. Budaya membaca ini menjadi salah satu sebab kejayaan negara tersebut.
“Ketika berada di Jepun bagi lawatan kerja ke Jepun minggu lalu, saya dapat lihat sikap cintakan ilmu bukan sahaja dari kalangan anak muda, malah golongan dewasa,” katanya.
Beliau berkata demikian selepas merasmikan Pesta Buku Antarabangsa Kuala Lumpur (PBAKL 2022) di Pusat Dagangan Dunia (WTC) hari ini.
Ismail Sabri berkata, meskipun buku bukan sumber utama untuk masyarakat menambahkan ilmu, namun ia mampu mencambahkan lagi pengetahuan mereka.

“Buku sewajarnya mendapat perhatian khusus dan kedudukan yang istimewa di sisi masyarakat negara ini.
“Saya menyeru kepada seluruh Keluarga Malaysia agar menerapkan budaya membaca, bagi melahirkan masyarakat yang bertamadun, berilmu pengetahuan dan berkeperibadian unggul,” jelasnya.
Tambahnya, kegagalan mengekalkan budaya membaca bukan hanya menjejaskan dan menghancurkan usaha kerajaan malah turut ‘membunuh’ industri buku termasuk karyawannya.
Sementara itu, PBAKL 2022 yang dianjurkan julung kali secara hibrid menyasarkan seramai 700,000 hingga sejuta pengunjung sepanjang 10 hari penganjurannya. – KOSMO! ONLINE.


Tiga suspek dikehendaki kes rusuh rebut teman wanita
Oleh MOHD YUNUS YAKKUB

4 Jun 2022, 11:22 pm
KLANG – Polis kini memburu tiga lelaki termasuk seorang remaja yang dikehendaki berhubung kejadian merusuh menggunakan kayu besbol di sebuah restoran di Taman Ehsan Jaya di sini, minggu lalu.
Ketua Polis Daerah Klang Selatan, Asisten Komisioner Cha Hoong Fong berkata, ketiga-tiga mereka dikenali Ho Zhen Yang, 22 ; Sebastian Low Jhun Yung, 21 dan Chan Jia Jing,17.
“Ketiga-tiga suspek ini telah dijadikan sebagai ‘Orang Dikehendaki’ atau ‘Wanted Person’ bagi membantu siasatan.
“Justeru, orang ramai yang mempunyai maklumat berkaitan suspek ini diminta untuk menyalurkannya terus kepada Ibu Pejabat Polis Daerah (IPD) Klang Selatan di talian 03-33719999 atau mana-mana
balai polis yang berhampiran,” katanya dalam kenyataan hari ini.
Beliau menjelaskan kertas siasatan berhubung kes itu telah dilengkapkan dan dirujuk ke Timbalan Pendakwa Raya serta telah mendapat arahan untuk menuduh enam suspek dibawah Seksyen 148 Kanun Keseksaan.
Ujarnya, manakala seorang suspek dijadikan saksi pendakwaan dan dua suspek lagi dibebaskan tanpa syarat.

“Keenam-enam suspek telah dituduh di Mahkamah Klang pada 1 Jun lalu dengan mereka mengaku tidak bersalah dan telah ditawarkan jamin mahkamah,” tegasnya.
Kosmo! 25 Mei lalu melaporkan Hanya kerana berebut teman wanita, sekumpulan pemuda bersenjatakan kayu besbol memukul seorang lelaki dalam kejadian di sebuah restoran di Taman Ehsan Jaya di sini.
Susulan kejadian tersebut, sembilan suspek berusia 14 hingga 21 tahun diberkas sekitar kawasan Kapar dan daerah Klang. -KOSMO!ONLINE


Permohonan pasport kanak-kanak OKU ditolak kerana gambar tidak ikut spesifikasi
Oleh KOSMO!

4 Jun 2022, 7:00 pm
LONDON – Pembaharuan pasport seorang kanak-kanak perempuan di London telah ditolak sebanyak dua kali dengan alasan gambar tidak menepati piawaian walaupun keluarganya sudah menghantar bukti perubatan mengenai ketidakupayaannya, lapor akhbar Metro UK, semalam.
Kamila Amir, 7, menderita penyakit quadriplegic cerebral palsy, menyebabkan dia sukar untuk duduk dalam kedudukan tertentu atau matanya akan terbuka untuk tempoh masa yang lama.
Kakak Kamila pada awalnya memohon kad pengenalan baharu pada 6 April lalu tetapi tidak lulus.
Dia mendapat emel yang mengatakan foto itu ditolak dan mereka berkata ada objek yang menghalangnya.
“Saya telefon sebanyak 20 kali dan mereka memberi maklumat yang sama, ‘kami akan kemas kini sistem dengan butiran yang anda berikan’ dan soalan mengenai foto masib belum dijawab,” katanya.
Kamila memakai cermin mata dalam foto pertama yang telah ditolak pada 25 April lalu. Susulan itu, mereka sekeluarga diberitahu menerusi emel pada 23 Mei lalu bahawa permohonan akan ditutup jika gambar lain tidak dimuat naik.

Selepas menghubungi seorang penasihat di pejabat pasport kakak Kamilia kemudian bercakap dengan ejen lain yang mencadangkan memuat naik gambar lain.
Keluarga itu diberitahu bahawa gambar kedua juga ditolak kerana kabur. Pejabat pasport akhirnya menerima gambar ketiga dengan kelulusan pada pukul 11 malam (waktu tempatan) pada Selasa lalu. – Agensi


Bunuh, bakar: Reman teman lelaki tujuh hari
Oleh ASLIZA MUSA

4 Jun 2022, 9:11 pm
IPOH – Polis mendapat perintah tahanan reman selama tujuh hari ke atas teman lelaki kepada wanita yang dibunuh kejam dengan mayatnya ditemukan dibakar di tepi sungai di Kampung Talang Hulu, Kuala Kangsar Selasa lalu.
Ketua Polis Perak, Datuk Mior Faridalathrash Wahid berkata, reman terhadap lelaki berusia 20 tahun itu bermula hari ini sehingga Jumaat depan.
“Siasatan ke atas suspek dijalankan mengikut Seksyen 302 Kanun Keseksaan kerana membunuh dan sebaik sahaja kertas siasatan lengkap, kita akan serahkan kepada pihak pendakwa raya untuk tindakan lanjut,” katanya di sini hari ini.
Terdahulu, Mior Faridalathrash berkata, hasil bedah siasat ke atas mayat wanita itu mendapati punca kematian akibat trauma tumpul di bahagian kepala dan kebakaran yang parah.
Beliau berkata, hasil pemeriksaan pergigian oleh pakar forensik pergigian juga mendapati mangsa kemungkinan besar merupakan individu sama yang dilaporkan hilang oleh keluarganya.
“Hasil pemeriksaan pergigian simati dengan perbandingan maklumat rekod pergigian simati mendapati, besar kemungkinan simati adalah merupakan penama,” katanya.

Media pada Selasa lalu melaporkan mayat seorang wanita dijumpai orang awam pada pukul 3.05 petang dalam keadaan terbakar di tepi sungai dekat Kampung Talang Hulu, Kuala Kangsar.
Mayat dengan kesan luka di kepala itu dipercayai dibunuh dalam tempoh 24 jam sebelum dijumpai orang awam.
Turut dijumpai di lokasi kejadian, seketul batu konkrit dengan kesan darah dipercayai digunakan sebagai senjata untuk mencederakan mangsa. – KOSMO! ONLINE.


2,000 teksi motosikal jadi besi buruk selepas larangan penggunaan berkuatkuasa 1 Jun
Oleh KOSMO!

4 Jun 2022, 8:30 pm
ABUJA, Nigeria – Lebih 2,000 teksi motosikal yang dirampas telah dimusnahkan di bandar terbesar Nigeria, Lagos, berikutan larangan ke atas kenderaan yang dikenali sebagai okadas, lapor Badan Penyiaran British (BBC), semalam.
Tindakan itu dibuat berikutan tragedi yang menyebabkan kematian seorang penumpang lelaki okadas yang mencetuskan kemarahan awam.
Sunday David, seorang jurutera bunyi berusia 38 tahun, terbunuh di kawasan kejiranan mewah Lekki selepas perselisihan faham mengenai tambang yang dikenakan pemandu okadas.
Larangan itu mendapat reaksi bercampur-campur daripada penduduk tempatan dengan ada yang mengatakan penunggang memandu secara berbahaya manakala yang lain mengatakan menunggang okadas menyediakan peluang kerja penting untuk golongan muda.
Seorang penduduk, Abraham merayu agar larangan yang dikenakan untuk diringankan dengan berkata menunggang okadas memberikan pendapatan penting bagi ramai orang.
“Terdapat kemiskinan di negara ini. Pengharaman total adalah tindakan tidak realistik.

“Inilah yang digunakan oleh sesetengah orang untuk menyara kehidupan,” ujarnya.
Larangan tersebut terpakai kepada enam kawasan kerajaan tempatan iaitu Eti-Osa, Ikeja, Surulere, Pulau Lagos, Tanah Besar Lagos dan Apapa yang berkuat kuasa pada 1 Jun.
Gabenor Lagos, Babajide Sanwo-Olu, yang mengumumkan larangan itu bulan lalu, berkata larangan itu akan mengekang ancaman okadas.
Penunggang okadas terkenal dengan kecenderungan memandu laju dan mengambil risiko ketika mengharungi kesesakan lalu lintas yang terkenal di bandar itu.
“Nyawa semakin hilang setiap hari, kemalangan yang boleh dielakkan berlaku setiap hari dan penunggang tidak menghormati mana-mana undang-undang jalan raya kita,” katanya. – Agensi


Malaysia, Norway teruskan kerjasama galakkan penggunaan minyak sawit
Oleh AMREE AHMAD

4 Jun 2022, 9:16 pm
PUTRAJAYA – Malaysia akan terus bekerjasama dengan Norway bagi menggalakkan penggunaan produk minyak sawit dari negara ini yang dijamin tidak menjejaskan alam sekitar.
Perkara itu antara isu disentuh dalam mesyuarat dua hala antara Menteri Luar, Datuk Seri Saifuddin Abdullah dengan rakan sejawatnya, Anniken Huitfeldt di Oslo, Norway semalam.
Menerusi perkongsian dalam laman sosial rasmi Wisma Putra, beliau menyifatkan sesi lawatan rasminya selama tiga hari di Norway itu sebagai sangat produktif.
“Kami senada dalam usaha untuk meningkatkan kerjasama dalam pelbagai sektor termasuk usaha mempromosikan kelestarian minyak sawit dari Malaysia,” jelasnya penuh optimistik.
Norway menjadi negara terakhir dikunjunginya ketika mengadakan lawatan rasmi julung kali ke tiga negara rantau Skandinavia bermula Sweden pada 29 Mei lalu juga selama tiga hari.
Ini diikuti lawatan kerja beliau ke negara jirannya, Denmark selama dua hari bermula pada 1 Jun lepas sebelum diakhiri dengan Norway yang tamat esok sebelum pulang ke tanah air.

Norway muncul sebagai negara pertama di dunia yang mengharamkan biofuel berasaskan minyak sawit atas alasan kononnya komoditi itu telah memusnahkan hutan dan hidupan liar.
Langkah itu selaras dengan keputusan Kesatuan Eropah (EU) yang akan menyekat import segala produk diperbuat daripada minyak sawit menjelang 2030 terutamanya dari Malaysia.
Mengulas lebih lanjut, Saifuddin berkata, beliau senada dengan Huitfeldt dan memberikan jaminan bahawa minyak sawit dari negara ini dihasilkan secara lestari dan amat mesra alam.
“Kami juga menyentuh kerjasama erat dalam sektor politik, ekonomi, sosial, pendidikan, alam sekitar, pelancongan dan budaya selain usaha bagi pembanterasan rasuah,” tambahnya. -KOSMO! ONLINE.